title: Muurahaispeippo

text: Muurahaispeippoa tavataan Angolassa, Kamerunissa, Keski-Afrikan tasavallassa, Kongon tasavallassa, Kongon demokraattisessa tasavallassa, Päiväntasaajan Guineassa, Gabonissa ja Nigeriassa. Lajin kannankehitys on vakaa, ja se on luokiteltu elinvoimaiseksi.


title: Constantin Siegwart-Müller

text: Constantin Siegwart-Müller (10. lokakuuta 1801 Lodrino – 13. tammikuuta 1869 Altdorf) oli sveitsiläinen poliitikko, joka oli vuosina 1845–1847 toimineen kapinallisen Sonderbundin johtaja.


title: Constantin Siegwart-Müller

text: Siegwart-Müller oli alkujaan Urin kantonista kotoisin ollut lakimies. Hän asui vuodesta 1832 Luzernissa, jossa hänestä kaksi vuotta myöhemmin tuli valtiosihteeri. Vuonna 1839 hän siirtyi radikaalipuolueesta ultramontanisteihin, ja menetti samalla asemansa liberaalin kantonihallituksen palveluksessa. Konservatiivisen suuntauksen kasvattaessa suosiotaan Siegwart-Müller valittiin vuonna 1841 kantonin neuvostoon ja kolme vuotta myöhemmin hänestä tuli kantonin hallituksen puheenjohtaja ("Schultheiss") ja samanaikaisesti paikallisten maapäivien puhemies. Hän kannatti kirkollis-konservatiisten piirien tavoitteita, ja johti seitsemän katolisen kantonin joulukuussa 1845 perustaman Sonderbund-puolustusliiton järjestämistä. Hänestä tuli myös Sonderbundin sotaneuvoston puheenjohtaja. Kun liitto hävisi marraskuussa 1847 käydyn sisällissodan, Siegwart-Müller joutui pakenemaan maasta. Hän pääsi palaamaan vuonna 1857.


title: Vaahteraliigan kausi 1992

text: Vaahteraliigan kausi 1992 oli Vaahteraliigan 13. kausi. Liigan runkosarjassa kymmenen joukkuetta pelasi puolitoistakertaisen sarjan, jonka neljä parasta etenivät pudotuspeleihin. Mestaruuden voitti East City Giants, jolle mestaruus oli toinen perättäinen.


title: Vaahteraliigan kausi 1992

text: Kauden jälkeen sarjapaikkojen määrää vähennettiin kahdeksaan, mikä tiesi runkosarjan kahdelle viimeiselle putoamista I-divisioonaan.


title: Oscar Dansk

text: Lars Gustaf Oscar Dansk (s. 28. helmikuuta 1994 Tukholma, Ruotsi) on ruotsalainen jääkiekkomaalivahti, joka torjuu NHL-joukkue Vegas Golden Knightsin organisaatiossa. Hän pelaa pääosin sen farmijoukkue Chicago Wolvesissa. Isokokoisen ja hybridityylillä torjuvan Danskin vahvuuksiin kuuluu ketteryys, tekniset taidot, mentaliteetti ja peittävyys.


title: Oscar Dansk

text: Dansk on Väsby IK:n kasvatti. Hän pelasi jo yläasteikäisenä Pohjois-Amerikassa, Shattuck St. Mary'sin koulun joukkueessa. Kaudella 2009–2010 Dansk palkittiin TV-Puckenin parhaan maalivahtina. Hän palasi kotimaahansa kaudeksi 2010–2011 ja siirtyi Brynäs IF:ään. Hän pelasi kautensa seuran J20- ja J18-junioreiden välillä. Dansk voitti kauden päätteeksi J18 Allsvenskanin pronssia. Hän puki kauden aikana Brynäsin paidan myös Elitserienissä kahdeksaan runkosarja- ja neljään playoff-otteluun. Kaudella 2011–2012 Dansk puki Elitserienissä 11 runkosarja- ja viiteen playoff-otteluun. Hän ei saanut kahden kauden aikana kuitenkaan peliaikaa Elitserienistä.


title: Oscar Dansk

text: Kesällä 2012 Columbus Blue Jackets varasi Danskin koko toisen varauspäivän ensimmäisenä pelaajana eli toisella kierroksella numerolla 31. Samana kesänä hänet varasi myös OHL-joukkue Erie Otters kolmantena pelaajana. Dansk siirtyi Ottersiin kaudeksi 2012–2013. Kaudella 2013–2014 hänellä oli koko OHL:n paras päästettyjen maalien keskiarvo (2.39) ja Dansk palkittiin näin ollen Dave Pinkney Trophylla. Hänet valittiin kauden päätteeksi liigan kolmanteen tähdistökentälliseen.


title: Oscar Dansk

text: Toukokuussa 2014 Dansk teki kolmivuotisen tulokassopimuksen Blue Jacketsin kanssa. Hän siirtyi seuran organisaatioon kaudeksi 2014–2015 ja aloitti kautensa AHL-joukkue Springfield Falconsissa. Dansk pelasi siellä 21 runkosarjaottelua sekä 11 ottelua ECHL-joukkue Kalamazoo Wingsissa. Koska Blue Jackets ei voinut taata hänelle säännöllistä peliaikaa AHL:ssä, Dansk sai väistyä Anton Forsbergin ja Joonas Korpisalon tieltä Falconsin maalivahtihierarkiassa ja seura lähetti hänet lainalle kotimaahansa SHL:n (ent. Elitserien) nousijajoukkue Rögle BK:n paitaan kaudeksi 2015–2016. Dansk teki SHL-debyyttinsä runkosarjan avauskierroksella 17. syyskuuta 2015 vieraissa Frölunda HC:tä vastaan. Hän torjui Röglen 2–1-tappioon päättyneessä ottelussa 35 kertaa. Seuraavassa ottelussa, joukkueen kotiavauksessa 19. syyskuuta 2015 Linköpings HC:stä vastaan Dansk pelasi SHL-uransa ensimmäisen nollapelin ja torjui Röglen 3–0-voittoon päättyneessä ottelussa 28 kertaa. Hän nappasi kauden mittaan itselleen joukkueen pääasiallisen torjuntavastuun ja pelasi tulokaskautensa aikana 36 runkosarjaottelua torjuen kaksi nollapeliä.


title: Oscar Dansk

text: Kaudella 2016–2017 Dansk jatkoi lainalla Röglessä. Hän lähti kauteen Lars Voldenin aisaparina ja kantoi suurimman osan syyskauden torjuntavastuusta. Joulukuussa 2016 Röglen maalivahtiosasto täydentyi kuitenkin Anders Lindbäckillä ja tammikuussa Volden jätti joukkueen. Lindbäck kantoi suurimman osan Röglen loppukauden torjuntavastuusta. Dansk pelasi kauden aikana 24 runkosarjaottelua torjuen kaksi nollapeliä. SHL-kauden päätyttyä, huhtikuussa 2017 hän siirtyi Blue Jacketsin farmijoukkueen, Cleveland Monstersin AHL-joukkueen vahvuuteen. Dansk ei kuitenkaan saanut siellä peliaikaa.


title: Oscar Dansk

text: Heinäkuussa 2017 Dansk teki vapaana agenttina vuoden mittaisen, kaksisuuntaisen ja 650 000 dollarin arvoisen sopimuksen NHL:n laajennusjoukkue Vegas Golden Knightsin kanssa. Seura lähetti hänet syksyn harjoitusleirin päätteeksi AHL-joukkue Chicago Wolvesiin. Dansk pelasi siellä yhden ottelun, kunnes hänet kutsuttiin Golden Knightsin NHL-vahvuuteen paikkaamaan Marc-André Fleuryn loukkaantumista. Samalla seura lähetti Maxime Lagacén farmiin. Dansk teki NHL-debyyttinsä 22. lokakuuta 2017 St. Louis Bluesia vastaan. Malcolm Subban aloitti joukkueen maalinsuulla, mutta ottelunsa kolmannessa erässä ajassa 50.50 hän loukkaantui ja Dansk vaihdettiin Golden Knightsin maalille joukkueen johdettua ottelua lukemin 2–1. Dansk päästi kolmannessa erässä taakseen Alex Pietrangelon tasoitusmaalin. Ottelu eteni jatkoajalle, jossa William Karlsson ratkaisi lopulta 3–2-voiton Golden Knightsille ajassa 64.36. Dansk torjui ottelussa kymmenen kertaa. Koska sekä Fleury että Subban olivat sivussa, joukkue ajautui erikoiseen tilanteeseen, jossa AHL:stä nostetulla maalivahtikaksikolla Dansk-Lagacé oli NHL-kokemusta yhteensä vain Danskin pelaaman 13.46 minuutin verran. Dansk pelasi näin ollen ensimmäisen NHL-ottelunsa aloittavana maalivahtina 24. lokakuuta 2017 Chicago Blackhawksia vastaan. Hän torjui Golden Knightsin 4–2-voittoon päättyneessä ottelussa 31 kertaa. Dansk valittiin ottelun ykköstähdeksi.


title: Oscar Dansk

text: Dansk pelasi alle 20-vuotiaiden MM-kilpailuissa vuonna 2014, jolloin hän voitti hopeaa. Dansk palkittiin turnauksen parhaana maalivahtina. Hänet valittiin myös Venäjää vastaan pelatun välieräottelun päätteeksi Ruotsin ottelun parhaaksi pelaajaksi. Dansk kuului Ruotsin joukkueeseen myös vuoden 2013 turnauksessa. Hän toimi joukkueen kolmosmaalivahtina ja puki vain yhteen otteluun. Dansk voitti turnauksesta hopeaa.


title: Oscar Dansk

text: Dansk pelasi myös alle 18-vuotiaiden MM-kilpailuissa vuonna 2012, jolloin hän voitti hopeaa. Valmennus valitsi Danskin Ruotsin turnauksen yhdeksi kolmesta parhaasta pelaajasta. Hänet valittiin myös Venäjää vastaan pelatun alkulohkon ottelun päätteeksi joukkueensa ottelun parhaaksi pelaajaksi. Dansk pelasi myös alle 18-vuotiaiden Ivan Hlinkan muistoturnauksessa vuonna 2011 voittaen hopeaa. Hän pelasi samana vuonna myös alle 19-vuotiaiden World Junior A Challengessa. Yhteensä Dansk on pelannut 11 nuorten ja 22 poikien maaottelua.


title: Oscar Dansk

text: Myös Danskin isoveli Victor on pelannut jääkiekkoa.


title: Suomi jääkiekon nuorten maailmanmestaruuskilpailuissa 2014

text: Jääkiekon nuorten maailmanmestaruuskilpailuissa 2014 kultaa voittanut joukkue.


title: Alexander von Krobatin

text: Alexander von Krobatin (12. syyskuuta 1849 Olmütz, Määri – 28. syyskuuta 1933 Wien, Itävalta) oli itävaltalainen sotamarsalkka, joka toimi Itävalta-Unkarin sotaministerinä vuosina 1912–1917, eli suurimman osan ensimmäisen maailmansodan ajasta.


title: Alexander von Krobatin

text: Krobatin valmistui tykistöakatemiasta vuonna 1869 ja perehdyttyään vuosien ajan tykistön käyttöön sodankäynnissä hän toimi teknisen sotilasakatemian ohjaajana vuosina 1877–1882. Vuodesta 1896 hän työskenteli sotaministeriössä ja yleni 1895 everstiksi, 1900 kenraalimajuriksi, 1905 sotamarsalkkaluutnantiksi ja 1910 "Feldzeugmeisteriksi". Hän kantoi huolta etenkin tykistön aseistuksesta ja vuonna 1912 hänestä tuli keisarikunnan sotaministeri. Heinäkuun kriisin aikana vuonna 1914 Krobatin vaati äänekkäästi välitöntä sodanjulistusta Serbialle ja tuki näin esikuntapäällikkö Franz Conrad von Hötzendorfia. Sodan aikana Krobatin ei sotaministerinä onnistunut lisäämään ase- ja tarviketeollisuutta siinä määrin kuin Itävalta-Unkarin asevoimat olisivat tarvinneet, mutta hän sai kolminkertaistettua tykkien määrän.


title: Alexander von Krobatin

text: Krobatin korotettiin vapaaherraksi vuonna 1915 ja ylennettiin kenraalieverstiksi seuraavana vuonna. Sen jälkeen kun Conrad von Hötzendorf oli maaliskuussa 1917 syrjäytetty esikuntapäällikön paikalta myös Krobatinin asema kävi hankalaksi. Huhtikuussa samana vuonna hänet lopulta vapautettiin omasta pyynnöstään sotaministerin tehtävistä ja siirrettiin rintamalle, ensin neljännen armeijan komentajaksi Galitsiaan ja syksyllä uuden kymmenennen armeijan komentajaksi Kärnteniin Italian-vastaiselle rintamalle. Voittoisassa Caporetton taistelussa lokakuussa 1917 Krobatinin armeija sai vangiksi kaksi italialaista divisioonaa, ja hänet palkittiin 5. marraskuuta ylennyksellä sotamarsalkaksi. Vuonna 1918 Krobatinin joukot osallistuivat epäonnistuneeseen hyökkäykseen Piavejoella. Aivan sodan lopussa italialaiset tuhosivat hänen armeijansa Vittorio Veneton taistelussa. Krobatin vetäytyi palveluksesta sodan päätyttyä.


title: Liettuan taidemuseo

text: Liettuan taidemuseo on Liettuan kansallismuseo. Se sai tämän aseman maan hallitukselta vuonna 1997. Museo on perustettu vuonna 1933. Liettuan taidemuseo koostuu lukuisista haaroista eri puolilla maata. Siihen kuuluvat muun muassa Vilnan kuvagalleria ja kansallinen taidegalleria sekä Klaipėdan kellomuseo. Museon kokoelmiin kuuluu noin 230 000 taideteosta.


title: Sumitomo denkikōgyō

text: Sumitomo denkikōgyō on japanilainen sähkötekniikan alan yritysryväs. Sen 350 tytäryritystä toimii 30 maassa ja työllistää yli 200 000 henkeä.


title: Sumitomo denkikōgyō

text: Se valmistaa sähköjohtoja, kaapeleita ja valvontajärjestelmiä. Vuonna 2012 se oli CNN Money -julkaisun mukaan maailman 422. suurin yritys.


title: Luke Evans

text: Luke George Evans (s. 15. huhtikuuta 1979 Pontypool, Wales) on walesilainen näyttelijä. Hän aloitti uransa teatterissa West Endin tuotannoissa ja teki läpimurtonsa vuoden 2010 elokuvassa "Titaanien taistelu".


title: Luke Evans

text: Evans esiintyi Bard Jousimiehen roolissa Peter Jacksonin ohjaamassa "Hobitti"-elokuvatrilogiassa. Hän on näytellyt myös esimerkiksi elokuvissa "Immortals", "Kolme muskettisoturia", "Fast & Furious 6", "Dracula Untold" ja "Beauty and the Beast – Kaunotar ja hirviö".


title: Luke Evans

text: Evans on kotoisin Aberbargoedin kylästä eteläisessä Walesissa. Hänen vanhempansa, muurari ja siivooja, ovat Jehovan todistajia. Evans lopetti koulun 16-vuotiaana, jätti Jehovan todistajat ja alkoi tehdä töitä ansaitakseen rahaa lauluopintoihin. Hänen onnistui päästä stipendillä opiskelemaan musiikkiteatteriin erikoistuneeseen The London Studio Centreen. Evans valmistui sieltä vuonna 2000 ja vietti seuraavat vuodet esiintyen teatterimusikaaleissa. Hän esiintyi myös 15 jakson mittaisessa roolissa saippuasarjassa "Crossroads".


title: Luke Evans

text: Käännekohta Evansin uralla oli aiemmista musikaalirooleista poikennut rooli draamanäytelmässä "Small Change" Donmar Warehousessa vuonna 2008. Sen perusteella hän sai roolin Stephen Frearsin elokuvasta "Tamara Drewe". Evans haki tuolloin roolia myös Oliver Parkerin "Dorian Gray" -romaanifilmatisoinnista. Vaikka rooli jäi saamatta, hänen koe-esiintymisnauhansa herätti huomiota Hollywoodissa. Kun hän matkusti Los Angelesiin, hänet roolitettiin muutaman päivän sisällä toisistaan elokuviin "Titaanien taistelu", "Robin Hood" ja "Sex & Drugs & Rock & Roll".


title: Makambako

text: Makambako on kaupunki Tansaniassa. Vuonna 2012 siellä oli 93 827 asukasta. Makambako sijaitsee Tansanian eteläisillä ylängöillä. Makambako tunnetaan muun muassa tomaatin viljelystä ja kaupasta.


title: Auvo Kiiskinen

text: Auvo Joose Antero Kiiskinen (26. tammikuuta 1925 Eno – 7. tammikuuta 1983 Tampere) oli suomalainen kansantaloustieteilijä ja professori. Hän oli Tampereen yliopiston kansantaloustieteen professori 1962–1983. Kiiskinen tutki Suomen teollistamista ja aluepoliittista suunnittelua sekä taloudellista kasvua.


title: Auvo Kiiskinen

text: Kiiskinen valmistui ylioppilaaksi 1944, valtiotieteiden kandidaatiksi 1948 ja lisensiaatiksi 1957. Hän väitteli tohtoriksi Helsingin yliopistosta 1961. Hän oli Taloudellelisen tutkimuskeskuksen tutkija 1951–1959, Yhteiskunnallisen korkeakeakoulun (Tampereen yliopisto) kansantaloustieteen vt. professori 1960–1962 ja professori 1962–1983 sekä taloudellis-hallinnollisen tiedekunnan dekaani 1965–1968. Hän oli Taloustieteellisen Seuran puheenjohtaja 1962. Hän oli myös Suomalaisen Tiedeakatemian jäsen vuodesta 1974.


title: Dōjiman riisitori

text: Dōjiman riisitori (堂島米市場, Dōjima kome ichiba) on entinen riisin markkinapaikka Osakassa, Japanissa.


title: Dōjiman riisitori

text: Edokaudella samurait keräsivät maanviljelijöitä riisiä eräänlaisena verona. Se, mitä jäi samurain oman perheen käytöstä yli, myytiin markkinoilla. Osakan riisimarkkinat olivat maan suurimmat, koko valtakunnan riisin hinta asettui niiden kysynnän ja tarjonnan mukaan. Näin riisi oli rahatalouden varhainen edeltäjä.


title: Dōjiman riisitori

text: Se oli entisaikoina Nakanoshiman saaren talouselämän vertauskuva.


title: Korogwe

text: Korogwe on kaupunki Tansaniassa. Vuonna 2012 siellä oli 68 308 asukasta. Korogwe kuuluu Tangan alueeseen ja on Korogwen piirikunnan hallinnollinen keskus.


title: Korogwe

text: Korogwe on sekä autoteiden että rautatien solmukohta, jossa kohtaavat Tangaan, Dar es Salaamiin ja pohjoisen kaupunkeihin, kuten Arushaan sekä Moshiin johtavat tiet.


title: Pesäpallon suomensarja 1993

text: Pesäpallon miesten suomensarja pelattiin 49. kerran kaudella 1993. Sarja pelattiin kolmessa lohkossa kaksinkertaisena sarjana. Lohkovoittajat Ylivieskan Kuula, Maaningan Mahti ja Vihdin Pallo nousivat ykköspesikseen kaudeksi 1994. Lohkojen kolme heikointa putosi suoraan maakuntasarjaan. Kausi oli kolmastoista, jolloin suomensarja oli kolmanneksi korkein sarjataso miesten pesäpallossa.


title: Pesäpallon suomensarja 1993

text: Lohkossa uusina joukkueina pelasivat maakuntasarjasta nousseet Alajärven Ankkurit, Oulunsalon Vasama, Palokan Urheilijat ja Kannuksen Ura sekä länsilohkosta siirtynyt Kauhajoen Karhu. Lohkossa aiemmin pelannut Sotkamon Jymy siirtyi nyt itälohkoon.


title: Pesäpallon suomensarja 1993

text: Lohkossa uusina joukkueina pelasivat ykköspesiksestä pudonnut Puurtilan Kisa-Pojat, maakuntasarjasta lohkovoittajina nousseet Tipasojan Isku ja Kulhon Kunto sekä lohkokakkosena Kesälahden Urheilijat, joka korvasi sarjasta pois jääneen Tohmajärven Pompun. Lisäksi pohjoislohkosta Sotkamon Jymy siirtyi itälohkoon.


title: Pesäpallon suomensarja 1993

text: Lohkossa uusina joukkueina pelasivat ykkössarjasta pudonneet Kuusankosken Puhti ja Kouvolan Pallonlyöjät sekä maakuntasarjasta nousseet Hyvinkään Tahko, Porin Pesäkarhut ja Livedhill's Baseball Club Elimäestä. Kauhajoen Karhu siirtyi länsilohkosta pohjoislohkoon.


title: Ifakara

text: Ifakara on kaupunki Tansaniassa. Vuonna 2002 siellä arvellaan olleen väestönlaskennan perusteella 41 606 asukasta. Ifakara kuuluu Morogoron alueeseen ja on Kilomberon piirikunnan hallinnollinen keskus.


title: Ifakara

text: Kaupunki sijaitsee eteläisessä Keski-Tansaniassa, Kilomberon laakson reunamilla, lähellä Tansanian-Sambian junarataa. Alue on soista, tulvivan Kilomberojoen vuoksi.


title: Ifakara

text: Ifakarassa sijaitsee kolme valtakunnallisesti merkittävää terveydenhuollon keskusta: Ifakara Health Institute, joka on tunnettu kansainvälisesti muun muassa malariatutkimuksestaan, St. Francis Designated Referral Hospital sekä Tanzanian Training Center for International Health (TTCIH).


title: Einari Kilpelä

text: Olavi Einari Kilpelä (5. marraskuuta 1937 Tervola – 1. joulukuuta 2016 Helsinki) oli suomalainen tekniikan tutkija. Hän väitteli tekniikan tohtoriksi vuonna 1970 tutkimuksella "Theoretische Genauigkeitsuntersuchungen der in Finnland angewandten analytischen Bündausgleichungsmethode". Hän oli 1976–1993 Teknillisen korkeakoulun fotogrammetrian professori. Hän tutki ja kehitti ilma- ja satelliittikuvien tulkinnassa ja mittauksessa käytettäviä matemaattisia menetelmiä.


title: Einari Kilpelä

text: Kilpelä jäi 1994 eläkkeelle professorin työstä ja opiskeli sen jälkeen hopeasepäksi. Hän suunnitteli Helava-palkinnon mitalin ja Frederick J. Doyle -palkinnon mitalin.


title: Einari Kilpelä

text: Kilpelä nimettiin vuonna 2001 Fotogrammetrian ja kaukokartoituksen seuran kunniajäseneksi.


title: Cederroth

text: Cederroth Oy on ruotsalainen kemianteollisuuden yritys ja tuotemerkki, joka valmisti myös laastareita. Ruotsissa Upplands Väsby on Cederrothin valmistuspaikka.


title: Cederroth

text: Suomessa yritys oli rekisteröity Espoossa hajuvesien ja kosmetiikan tukkukaupaksi, jonka liikevaihto vuonna 2014 oli 27 miljoonaa euroa ja palveluksessa 43 henkeä. . Helsingin pörssissä pääomasijoituskonserni CapMan Oyj:llä oli omistuksia Cederrothissa. Jouko Itälä oli pitkäaikainen Cederroth Oy:n (entinen Oy Sanitol Ab) hallituksen jäsen.


title: Cederroth

text: Norjalainen Orkla Care osti Cederrothin vuonna 2015.


title: Eamonn Walker

text: Eamonn Roderique Walker (s. 12. kesäkuuta 1962) on brittiläinen näyttelijä, joka tunnetaan parhaiten Kareem Saïdin roolista HBO:n vankiladraamassa "Kylmä rinki" ("Oz"), josta hän sai vuonna 1997 CableACE-palkinnon parhaana draamasarjojen näyttelijänä.


title: Eamonn Walker

text: Walker on naimisissa Sandra Walkerin kanssa, ja heillä on kolme lasta.


title: U. V. Helava -palkinto

text: U. V. Helava -palkinto on ilmakuvauskartoituksen kehittäjän ja kansainvälisen edelläkävijän Uuno V. Helavan mukaan nimetty palkinto. Palkinnon on perustanut kansainvälinen fotogrammetrian ja kaukokartoituksen seura ISPRS (International Society for Photogrammetry and Remote Sensing) yhdessä Teknillisen korkeakoulun fotogrammetrian ja kaukokartoituksen laboratorion kanssa. Palkinto jaetaan neljän vuoden välein parhaalle ISPRS Journalissa julkaistulle tiedeartikkelille.


title: U. V. Helava -palkinto

text: Palkintona on rahasumma, jonka arvo on 10 000 Sveitsin frangia (runsaat 8 000 euroa), ja professori Einari Kilpelän suunnittelema mitali. Palkinto on yksi ISPRS:n arvostetuimmista tunnustuksista.


title: U. V. Helava -palkinto

text: Palkinto jaettiin ensimmäisen kerran vuonna 2000.


title: U. V. Helava -palkinto

text: Kun palkinnon toisen perustajana ollutta laboratoriota ei enää ole, suunnitteilla on että Aalto-yliopiston osuudesta tulee virallinen.


title: Uuno V. Helava

text: Uuno (Uki) Vilho Helava (1923–1994) oli ilmakuvauskartoituksen kehittäjänä ja kansainvälinenä edelläkävijä. Hän opiskeli Teknillisen korkeakoulussa 1940-luvulla ja siirtyi sitten luomaan uraa Kanadassa ja Yhdysvalloissa. Hänelle myönnettiin 1978 Teknillisen korkeakoulun kunniatohtorin arvonimi. Hänen nimeään kantaa U. V. Helava -palkinto. Palkinto jaettiin ensimmäisen kerran vuonna 2000.


title: Kalle Kettula

text: Kalle Iivari Kettula (29. syyskuuta 1929 Viipuri – 8. marraskuuta 2014 Tampere) oli suomalainen koripalloilija ja pesäpalloilija voittaen kummassakin lajissa aikuisten SM-mitalin.


title: Kalle Kettula

text: Koripalloa Tampereen Pyrinnön kasvatti Kettula pelasi Suomen pääsarjassa Pyrintöä edustaen vuosina 1952–1954 ja yhteensä kolmessa ottelussa vuosina 1957–1958. Hän saavutti SM-hopeaa kaudella 1958.


title: Kalle Kettula

text: Suomen maajoukkueen kokoonpanoon Kettula kuului kahdessa vuonna 1953 pelatussa ottelussa Ruotsia ja Tanskaa vastaan. Hän teki kummassakin ottelussa kaksi pistettä.


title: Kalle Kettula

text: Pesäpallossa Kettula voitti Pyrinnön joukkueessa SM-pronssia vuonna 1949, ja hän oli varamiehenä vuoden 1948 Itä–Länsi-ottelussa. Kori- ja pesäpallon lisäksi Kettula pelasi 1940–1950-luvuilla käsipalloa ja jääpalloa. Hän työskenteli varastonhoitajana.


title: Kalle Kettula

text: Kettula kuoli Tampereella 8. marraskuuta 2014, 85-vuotiaana.


title: Eero Laitala

text: Eero Laitala on suomalainen aktiiviuransa lopettanut koripalloilija ja koripallovalmentaja.


title: Eero Laitala

text: Laitala pelasi Suomen pääsarjaa neljä kautta vuosina 1956–1959 Tampereen Pyrinnössä, jossa saavutti SM-hopeaa kaudella 1958.


title: Eero Laitala

text: Kauden 1962–1963 Laitala toimi Pyrinnön SM-sarjassa kuudenneksi sijoittuneen naisten edustusjoukkueen valmentajana.


title: Veikko Tarmio

text: Veikko Tarmio on suomalainen aktiiviuransa lopettanut koripalloilija.


title: Veikko Tarmio

text: Tarmio saavutti Tampereen Pyrinnössä SM-hopeaa kaudella 1958.


title: Suopayrtit

text: Suopayrtit ("Saponaria") on kohokkikasveihin kuuluva suku, jossa on noin 20 lajia yksi- ja monivuotisia kasveja. Niitä esiintyy Euroopassa ja Lounais-Aasiassa. Monet suopayrtit kasvavat vuoristojen niityillä ja kallioilla. Suvussa on pystykasvuisia ruohokasveja, kuten rohtosuopayrtti ja monia matalan mattomaisesti kasvavia kivikkokasveja, kuten kivikkosuopayrtti. Suopayrtit ovat hyvin lähisukuisia käenkukille ja kohokeille. Merkittävä ero on se, että suopayrttien vaaleanpunaisissa tai valkoisissa kukissa on vain kaksi emin vartaloa. Muutamia suopayrttilajeja ja -risteymiä viljellään perennana, italiansuopayrttiä yksivuotisena koristekasvina.


title: Pesäpallon naisten Suomen Cup 1991

text: Pesäpallon Suomen Cup järjestettiin naisille 13.kerran kesällä 1991. Kilpailun voitti Viinijärven Urheilijain SM-sarjajoukkue.


title: Pesäpallon naisten Suomen Cup 1991

text: Cup-mestarit 1991: Erna Kentala, Armi Ahola, Ulla Räsänen, Anu Turpeinen, Virpi Lappalainen, Marjut Huhtakangas, Sirpa Tikka, Eeva Karttunen, Outi Peippo ja Jutta Reijonen.


title: BLT

text: BLT eli BLT-leipä on voileipälaji, jonka nimi tulee englannin kielen sanoista "bacon, lettuce" ja "tomato" eli pekoni, salaatti ja tomaatti. Tällainen alun perin pohjoisamerikkalainen kerrosvoileipä valmistetaan yleensä täytteenä olevista pekonista, salaatista, tomaatista ja majoneesista sekä leivästä.


title: Rosvallin ja Voutilaisen tapaus

text: Viljo Rosvall (1898 Suomi – 1929 Port Arthur, Kanada) ja Janne Voutilainen (? – 1929 Port Arthur, Kanada) olivat kanadansuomalaisia ammattiyhdistysaktiiveja, jotka katosivat Kanadan Ontariossa 18. marraskuuta 1929. Heidän ruumiinsa löydettiin seuraavan vuoden huhtikuussa.


title: Rosvallin ja Voutilaisen tapaus

text: Viljo Rosvall oli taistellut sisällissodan aikana punaisten puolella ja pakeni sodan jälkeen Kanadaan. Hän asettui nykyään Thunder Bayn kaupunkiin kuuluvaan Port Arthuriin, jossa vaikutti suuri kanadansuomalainen yhteisö. Rosvall työskenteli Canadian Pacific Railway -rautatieyhtiöllä ja kuului metsätyöläisten Lumber Workers Industrial Union of Canada (LWIUC) -ammattiliittoon. Se oli 1920-luvun lopulla Ontarion vaikutusvaltaisin liitto, jonka jäsenistö koostui pääosin Kanadan kommunistiseen puolueeseen kuuluneista suomalaisista. Janne Voutilainen oli ansametsästäjä, joka kuului Rosvallin tavoin LWIUC-liittoon ja oli myös jäsenenä syndikalistisessa Industrial Workers of the World -ammattiliitossa.


title: Rosvallin ja Voutilaisen tapaus

text: Lokakuussa 1929 LWIUC aloitti lakon Port Arthurin länsipuolella sijaitsevilla Shabaquan ja Shebandowanin alueilla. Marraskuussa lakkoa päätettiin laajentaa parikymmentä kilometriä kaupungista pohjoiseen sijaitsevan Onion Laken työmaille. Työnjohtajana Onion Laken alueella toimi oikeistolaisena tunnettu Leonard A. Mäki, jonka suhtautuminen ammattiliittoihin oli vihamielinen. Marraskuun 18. päivänä Rosvall lähti jalkaisin kohti Onion Lake -järven pohjoispäässä sijaitsevaa metsätyömiesten leiriä tarkoituksenaan värvätä lisää lakkolaisia. Oppaana hänellä oli Janne Voutilainen. Muutamaa kilometriä ennen määränpäätään he törmäsivät Mäkeen ja muutamaan hänen mieheensä metsätyöläisten talvivarastolla. Mäki väitti myöhemmin kutsuneensa Rosvallin ja Voutilaisen sisään lämmittelemään ja varoittaneensa heitä heikoista jäistä. Tämän jälkeen Mäki kertoi Rosvallin ja Voutilaisen jatkaneen matkaansa järven suuntaan. Se oli viimeinen kerta kun heidät nähtiin elossa.


title: Rosvallin ja Voutilaisen tapaus

text: Voutilaisen ruumis löydettiin 19. huhtikuuta 1930 matalasta vedestä Onion Laken pohjoispäästä ja Rosvallin ruumis puolestaan 23. huhtikuuta matalasta järveen laskevasta purosta, vajaan kilometrin päästä Voutilaisen löytöpaikasta. Suomalainen yhteisö oli heidän katoamisestaan asti ollut varma, että syyllisiä olivat Mäki ja hänen miehensä. Joidenkin väitteiden mukaan murhaajat olisivat paenneet Suomeen. Ruumiinavauksen mukaan molempien kuolinsyynä oli hukkuminen. Tämä herätti välittömästi epäilyjä, koska pidettiin lähes mahdottomana, että kaksi luonnossa kulkemaan tottunutta miestä olisi voinut vajota jäihin ja hukkua matalaan veteen. Molempien löytöpaikalla vettä oli vain metrin verran. Lisäksi joidenkin kertomusten mukaan kummassakin ruumiissa oli merkkejä väkivallasta ja molempia olisi myös ammuttu. Mäen tiedettiin myös uhanneen ampumisella, mikäli ammattiliiton agitaattoreita tulee hänen työmaalleen. Voutilaisen kello oli löydettäessä pysähtynyt aikaan 2.40. Noin kello neljältä heidän katoamispäivänään Paavo Väänänen -niminen metsätyömies kertoi törmänneensä asetta kantaneeseen Mäkeen, joka oli sanonut tavanneensa Rosvallin ja Voutilaisen ja ajaneensa heidät matkoihinsa. Väänäsen mukaan Mäki oli niin kiihtyneessä mielentilassa, että hän kääntyi itse välittömästi takaisin.


title: Rosvallin ja Voutilaisen tapaus

text: Rosvall ja Voutilainen haudattiin Thunder Bayssa 28. huhtikuuta. Kaupungin kaikkien aikojen suurimpiin hautajaisiin osallistui arviolta 4 000 ihmistä. Saattueen kulkiessa kohti Riversiden hautausmaata tapahtui kyseiselle päivälle osunut täydellinen auringonpimennys, joka lisäsi hautajaisten vaikuttavuutta. Rosvallin ja Voutilaisen kunniaksi on paljastettu muistomerkki, joka sijaitsee Thunder Bayn Centennial Park -puistossa paikallisen metsämuseon edustalla. Srilankalais-kanadalainen kirjailija Michael Ondaatje on käsitellyt tapausta osana vuonna 1987 ilmestynyttä romaaniaan "Leijonan puvussa (In the Skin of a Lion)".


Lumber Workers Industrial Union of Canada (LWIUC) oli vuosina 1924–1935 Kanadassa toiminut metsureiden ammattiliitto.


title: Lumber Workers Industrial Union of Canada

text: LWIUC:n perustivat vuonna 1924 Sault Ste. Marien kaupungissa kanadansuomalaiset kommunistit, jotka olivat tyytymättömiä syndikalistisen Industrial Workers of the World (IWW) -liiton alaisuudessa toimineeseen vanhaan metsurien ammattiliittoon. Perustajajäseniä olivat muun muassa Alfred Hautamäki ja Kalle Salo. Tärkeässä roolissa oli myös A. T. Hill, joka toimi Kandan kommunistisen puolueen suomalaisen osaston johtajana ja oli aikaisemmin ollut näkyvä IWW:n jäsen.


text: Liitto oli koko toimintansa ajan läheisissä kytköksissä kommunistiseen puolueeseen. Sen toimisto sijaitsi nykyään Thunder Bayhin kuuluvassa Port Arthurin kaupungissa, joissa molemmissa oli laaja suomalaisyhteisö. LWIUC julkaisi kuukausittain ilmestyvää "Metsätyöläinen"-lehteä, joka painettiin "Vapauden" kirjapainossa Sudburyssä.


text: 1930-luvun alussa liito sai jalansijaa suomalaisten lisäksi myös ruotsalaisten ja eri Itä-Euroopan maista tulleiden siirtolaisten sekä kanadanranskalaisten työläisten keskuudessa. LWIUC lakkautettiin vuonna 1935, kun Komintern muutti linjaansa ja kommunistit alkoivat omien ammattiliitojensa sijaan toimimaan maltillisimpien liittojen sisällä.


title: Gilmore-palkinto

text: Gilmore-palkinto ("Gilmore Artist Award") on klassisen musiikin palkinto, joka jaetaan joka neljäs vuosi. Palkinto myönnetään pianistille, joka tuomariston mielestä ansaitsee laajempaa huomiota. Palkintosumma on 300 000 dollaria (noin 220 000 euroa).


title: Gilmore-palkinto

text: Palkinnon on perustanut yhdysvaltalainen Irving S. Gilmore Foundation. Palkinnon saaja ei tiedä että hän on harkinnassa palkinnon saajaksi.


title: Niilo Mäkelä (kanadalainen sotilas)

text: Niilo Johannes Mäkelä (1908 Oulu, Suomen suuriruhtinaskunta – maaliskuu 1938 Caspe, Espanja) oli kanadansuomalainen kaivos- ja metsätyömies, joka osallistui Espanjan sisällissotaan vapaaehtoisena tasavaltalaisten puolella taistelleiden Kansainvälisten prikaatien joukoissa.


title: Niilo Mäkelä (kanadalainen sotilas)

text: Oulussa syntynyt Mäkelä muutti vuonna 1924 Kanadaan, aluksi Ontarion Timminsiin. Hän työskenteli sen jälkeen eri puolilla Kanadaa metsä- ja kaivostyöläisenä. Hän ryhtyi 1930-luvun alussa "Vapaus"-lehden toimittajaksi ja liittyi 1932 Kanadan kommunistiseen puolueeseen. Vuodesta 1934 hän toimi kaivostyöläisten ammattiyhdistysorganisoijana ja kommunistien aluesihteerinä, kunnes lähti 1937 vapaaehtoisena Espanjaan.


title: Niilo Mäkelä (kanadalainen sotilas)

text: Mäkelää kuvailtiin olemukseltaan isokokoiseksi ja hiljaiseksi mieheksi. Hän johti kapteenin arvoisena kanadalaisista vapaaehtoisista koottuun Mackenzie-Papineau-pataljoonaan kuulunutta konekiväärikomppaniaa, joka koostui lähinnä kanadansuomalaisista työläisistä. Myös Ilkka-Antikainen -komppaniaksi kutsutun yksikön varapäällikkönä toimi muun muassa Jules Päiviö. Mäkelä oli yksi Mackenzie-Papineau-pataljoonan pidetyimmistä johtajista, jota arvostettiin hänen rohkeutensa sekä miehiinsä pitämän läheisen suhteen vuoksi. Suurin osa komppanian miehistä oli Mäkelälle tuttuja jo ennen sotaa Ontarion työmailta.


title: Niilo Mäkelä (kanadalainen sotilas)

text: Mäkelä kaatui 16.–17. maaliskuuta 1938 käydyn Caspen taistelun yhteydessä Zaragozan maakunnassa. Hän haavoittui vakavasti ja kuoli myöhemmin sairaalassa. Mäkelän kuoleman jälkeen hänen taistelutoverinsa nimesivät Capçanesin kylässä aukion Mäkelän mukaan ja pystyttivät paikalle muistomerkin. Kenraali Francon joukot kuitenkin tuhosivat sen vallattuaan kylän tammikuussa 1939. 2000-luvun alussa puolestaan brittiläinen kirjailija Angela Jackson löysi Tarragonan vuorilta Mäkelälle pystytetyn toisen muistokiven.


title: Hagsätran metroasema

text: Hagsätran metroasema on Tukholman metron asema Hagsätrassa. Metroasema avattiin 1. joulukuuta vuonna 1960. Se on osa T-bana 19 -linjaa ("vihreä linja"). Etäisyys Slussenin asemalle Hagsätran asemalta on noin kymmenen kilometriä.


title: Hagsätran metroasema

text: Vuonna 2013 asemaa käytti arkisin 9 300 matkustajaa päivässä.


title: Kolmen kaupungin kasvot

text: Kolmen kaupungin kasvot on Matti Kassilan ohjaama dokumenttielokuva vuodelta 1962. Elokuva on kolmen kaupungin, Helsinki, Turku, Tampere, esittelyelokuva.


title: Kolmen kaupungin kasvot

text: Elokuvan ensi-ilta oli Helsingin Kaleva- ja Kino-Palatsi-teattereissa 7. joulukuuta 1962. Risto Orko sai työstään tuottaja-Jussi-palkinnon.


title: Kolmen kaupungin kasvot

text: Kassila oli 1940-luvulla perehtynyt dokumenttielokuvan tekoon saattaessaan valmiiksi joukon Topo Leistelän vaihtaessa taloa kesken jääneitä lyhyitä dokumentteja. Ajatus dokumenttien teosta jäi pitkäksi aikaa itämään ja toteutui, kun Risto Orko kiinnostui ehdotuksesta. Kassila kertoo, että dokumentin käsikirjoitus oli lähinnä luettelo siitä, mitä on kuvattava, ja varsinaisesti elokuva syntyi leikkauspöydällä 20 000 metrin materiaalista.


title: Kolmen kaupungin kasvot

text: Kassila väsyi dokumentin tekoon ja teki välillä yhden Palmu-elokuvan ennen kuin jatkoi taas työtä. Eräiden muutosten jälkeen dokumentti valmistui. Elokuvatarkastamo poisti siitä Helsinki-jakson striptease-kohtauksen.


title: Kolmen kaupungin kasvot

text: Aikalaisarvioissa Paula Talaskivi (Helsingin Sanomat) ja Inkeri Lius (Suomen Sosialidemokraatti) suhtautuivat elokuvaan myönteisesti. Sen sijaan ruotsinkielisissä lehdissä nimimerkki Tittaren? (Folktidningen Ny Tid) ja Henry G. Gröndahl (Hufvudstadsbladet) tyrmäsivät elokuvan vahvoin ilmaisuin.


title: Kolmen kaupungin kasvot

text: Tampere-osuutta pidettiin yleisesti parhaana. Jukka Martinkari kirjoittaa (Turun Sanomat): "Tampereen kohdalla tekijä on ollut herkimmillään, niinpä tulos onkin kolmesta onnistunein."


title: Kolmen kaupungin kasvot

text: Myöhemmissä arvioissakin mielipiteet jakautuivat. Harri Moilanen (Kansan Uutiset) piti tulosta naiivina, Antti Lindqvist (Katso) puolestaan kirjoitti, että se on "sympaattisella, usein tahattoman koomisella tavalla lyyrinen ja kaunopuheinen kokonaisuus".


title: Högdalenin metroasema

text: Högdalenin metroasema on Tukholman metron asema Högdalenissa. Metroasema otettiin käyttöön 22. marraskuuta vuonna 1954. Tuolloinen asema oli väliaikainen: Nykyinen asemarakennus avattiin 3. marraskuuta vuonna 1957. Högdalenin metroasema on osa T-bana 1 -linjaa ("vihreä linja"). Etäisyys Slussenin metroasemalle Högdalenin asemalta on noin 7,3 kilometriä.


title: Högdalenin metroasema

text: Vuonna 2013 asemaa käytti arkisin 16 700 matkustajaa päivässä.


title: Hökarängenin metroasema

text: Hökarängenin metroasema on Tukholman metron asema Hökarängenissä. Metroasema avattiin 1. lokakuuta vuonna 1950. Se on osa metron vihreätä linjaa ("Gröna linjen"). Etäisyys Slussenin asemalle Hökarängenin metroasemalta on noin 7,7 kilometriä, ja matka-aika T-Centraleniin on noin 18 minuuttia. Metroaseman on suunnitellut arkkitehti Peter Celsing. Asemalla on Hanns Karlewskin pronssitaidetta vuodelta 1995.


title: Hökarängenin metroasema

text: Vuonna 2013 asemaa käytti arkisin 12 600 matkustajaa päivässä.


title: Bror

text: Bror on ruotsalainen miehen etunimi, joka johtuu ruotsin kielen veljeä tarkoittavasta sanasta "bror". Muodossa "Broder" tai "Brodher" nimi on ollut käytössä jo keskiajalla, Suomessakin 1400-luvulta.


title: Bror

text: Suomessa nimi Bror on vuoden 2018 loppuun mennessä annettu Väestörekisterikeskuksen tietojen mukaan hieman yli 3320 henkilölle. Suomenruotsalaisen kalenterin mukaan Brorin nimipäivä on 9. tammikuuta, samana päivänä, jolle suomenkielisessä kalenterissa on sijoitettu nimen käännösvastine Veli.


title: Indi Loveless

text: Indi Loveless on Suomessa asuva Korsikalla syntynyt muusikko. Indin ensisingle julkaistiin 3.4.2013. Singlellä oli kappaleet Bushes sekä Near. Molemmista kappaleista tehtiin myös video.


title: Indi Loveless

text: Indin musiikkiharrastus alkoi viisivuotiaana ja johti konservation kautta musiikkiakatemian tutkintoon. Ensiesiintyminen ranskalaisessa radiossa tapahtui jo 11-vuotiaana ja viisi vuotta myöhemmin Indi elättikin jo itsensä kiertuemuusikkona.


title: Indi Loveless

text: Oman studion Indi perusti vuonna 2006 Korsikaan, jossa hän ensitöikseen tuotti levytyssopimukseen ja Euroopan kiertueeseen johtaneen levynsä Seven Murmuring Chains (2007).


title: Indi Loveless

text: Vuonna 2008 Indi halusi uuden suunnan sekä musikilleen että uralleen ja muutti Suomeen. Jo ensimmäinen bändikiinnitys vei hänet vokalistin sekä keulakuvan toimessa kaikille maininnanarvoisille klubilavoille sekä radioaalloille Suomessa. Sittemmin keskityttyään soolouraansa ja musiikin tuottamiseen on toiminut yhteistyössä mm. Johnny Lee Michaelsin kanssa.


title: Indi Loveless

text: Tuhlattuaan vuoden odotellen silloisen ranskalaisen managerinsa Jean Michel Lebigot’n (mm. Robbie Williams) toimia, Indi päätti vaihtaa suomalaiseen vaihtoehtoon (Misty Fingez) ja uusi yhteistyö toikin heti paljon säpinää tullessaan. Vuonna 2012 uutta materiaalia valmistui kahden levyn edestä, Bushes-sinkkubiisistä julkaistiin video (ohjaus: Mara Jelinko: Raindance International Film Festival of London 2012 -voittaja) , lähes 80 keikkaa pääasiassa Etelä-Euroopassa, USA:laisen levy-yhtiön (Halcyon Records) pyynnöstä Rolling Stones cover-julkaisu, useiden elokuva-, dokumentti- ja mainossoundtrackien tekeminen sekä vierailu artistina levyllä, jonka tuotti mm. Olli Halonen (Disco) ja Sampsa Astala (Lordi) ja jonka muista muusikoista mainittakoon Juska Salminen (HIM, To/Die/For).


title: Indi Loveless

text: Uuden vuoden alla 2013 julkaistiin Indin toinen video kappaleelle Near. Videolla käsitellään Suomessakin useita kertoja sattuneita koulusurmia. Huumeriippuvuutta ja addiktioita käsittelevän toisen singlen video Charlie julkaistiin 16.1.2014.


title: Indi Loveless

text: Indi Lovelessin musiikki on tuore yhdistelmä sähköistä pop-rockia ja joskus hyvinkin tummia artistin sielunmaisemia.


title: Indi Loveless

text: Indi Loveless esiintyy tällä hetkellä kahdenlaisena kokoonpanona. Erittäin näyttävä ja voimakassoundinen sähkösetti sisältää basistin sekä rumpalin. Indiä voi kuulla myös akustisena, jolloin setti sisältää sovitettujen originaalien lisäksi cover-klassikoita.


title: Veikko Saari

text: Veikko Vihtori Saari (23. joulukuuta 1917 – 22. syyskuuta 1992) oli suomalainen liikenneneuvos. Hänet tunnettiin niin kotimaan kuin ulkomaan tavaraliikenteen uranuurtajana.


title: Veikko Saari

text: Hän jatkoi isänsä Vihtori Saaren (7. maaliskuuta 1891 – 27. joulukuuta 1967) vuonna 1912 alullepaneman kuljetusliikkeen kehittämistä. Saari-yhtiöistä, johon kuuluivat Kuljetusliike Saari Oy, Trans-Saari ja Turku-Kiito, kasvoi tunnettu kuljetuskonserni. Veikko Saaren osuus koko tavaraliikenteen kehittäjänä on niin ikään erittäin merkittävä. Kuljetusyritysten johtamisen ohella hän on ollut luomassa Suomeen nykyisen kaltaista tavara-asemakulttuuria. Veikko Saarella oli enemmistöosakkuus myös Kiitolinja Oy:ssä ja Finnexpress Oy:ssä. Vuonna 1989 Veikko Saari myi yllättäen koko yrityskonserninsa Speditor Oy:lle.


title: Veikko Saari

text: Veikko Saari omistautui täysin asioille, jotka olivat hänelle tärkeitä. Hänen aktiivinen osallistumisensa järjestötyöhön on vaikuttanut suurelta osin ammattimaisen tavaraliikenteen kasvuun ja kehittymiseen. Hänelle myönnettiin liikenneneuvoksen arvo vuonna 1969. Saari toimi mm. Tavaralinjat ry:n puheenjohtajana vuosina 1981-1985.


title: Veikko Saari

text: Veikko Saari kuoli 22. syyskuuta 1992.


title: Liiketoimintamalli

text: Liiketoimintamalli on kuvaus keskeisistä liiketoiminnan menestystekijöitä sekä niiden välisistä riippuvuussuhteista, joilla arvoa luodaan osakkeenomistajille.


title: Liiketoimintamalli

text: Liiketoimintamallilla on myös keskeinen rooli strategian toimeenpanon onnistumisessa. Useiden tutkimusten mukaan yritykset kokevat suurimmaksi haasteekseen juuri strategian käytäntöön viemisen. Liiketoimintamallilla voidaan hahmottaa ne keskeiset elementit, joiden avulla strategia voidaan toteuttaa käytännössä (Lähde: Kohti menestyvää liiketoimintamallia, Esa Saarelainen).


title: Liiketoimintamalli

text: Liiketoimintamallin ytimen muodostaa asiakaslupaus. Muita keskeisiä elementtejä ovat asiakkuusstrategian osatekijät: asiakaskohderyhmät, kohderyhmille suunnatut tuotteet ja palvelut sekä tapa toimia (jakelu- ja palvelumallit) eri asiakaskohderyhmien kanssa. Lisäksi liiketoimintamalliin olennaisina kuuluvat sisäiset voimavarat: henkiset ja fyysiset resurssit, organisaatiorakenne sekä johtamismalli. Asiakkuusstrategian ja voimavarojen keskinäisen tasapainon tarkastelu on erittäin tärkeää, jotta yritys pystyy lunastamaan antamansa lupaukset. Strategiset tavoitteet, ansaintamallit ja kustannusrakenne luovat raamit toiminnalle.


title: Liiketoimintamalli

text: Liiketoimintamalli-käsite nousi voimakkaasti esille 1990-luvulla internet-huuman myötä. Liiketoimintamallin nähtiin olevan ratkaisun kaikkeen ja sen uskottiin tekevän strategian tarpeettomaksi. Tosiasiassa liiketoimintamalli-käsitettä on eri lähteissä käsitelty hyvin eri sisältöisenä. On tärkeää tarkistaa, mitä liiketoimintamallilla missäkin yhteyksissä tarkoitetaan. Usein liiketoimintamallista puhuttaessa tarkoitetaan sen yhtä osa-aluetta. Tyypillistä on esimerkiksi, että ansaintamallista, johtamismallista tai asiakaslupauksesta puhuttaessa käytetään termiä liiketoimintamalli, vaikka kyseessä on vain yksi osa-alue siitä.


title: Liiketoimintamalli

text: Liiketoimintamalli on tapa kuvata yrityksen liiketoiminnan keskeiset menestystekijät ja niiden väliset suhteet. Liiketoimintamallin pohjalta voidaan laatia tarkemmat yksityiskohtaiset suunnitelmat ja laskelmat liiketoimintasuunnitelman muotoon.


title: Ketoglutaraattidehydrogenaasikompleksi

text: Ketoglutaraattidehydrogenaasikompleksi on kolmen entsyymin ketoglutaraattidehydrogenaasin, dihydrolipoyylisukkinyylitransferaasin ja dihydrolipoyylidehydrogenaasin muodostama entsyymikompleksi. Ketoglutaraattidehydrogenaasikompleksi katalysoi sitruunahappokierrossa sukkinyylikoentsyymi-A:n muodostumista alfaketoglutaarihaposta.


title: Ketoglutaraattidehydrogenaasikompleksi

text: Ketoglutaraattidehydrogenaasikompleksi muistuttaa rakenteeltaan ja toiminnaltaan hyvin paljon pyruvaattidehydrogenaasikompleksia ja näiden entsyymikompleksien toimintamekanismit ovat hyvin samankaltaiset. Reaktion ensimmäisessä vaiheessa ketoglutaraattidehydrogenaasi reagoi alfaketoglutariinihapon kanssa ja ketoglutariinihappo muodostaa ylidin entsyymin tarvitseman koentsyymin tiamiinipyrofosfaatin kanssa. Seuraavassa vaiheessa tästä välituotteesta eliminoituu hiilidioksidia ketoglutaraattidehydrogenaasin katalysoimana ja muodostuva välituote reagoi lipoamidin kanssa. Tämä lipoamidijohdannainen vaihtoesteröidään koentsyymi-A:n kanssa, jolloin muodostuu sukkinyylikoentsyymi A:ta. Tätä reaktiota katalysoi dihydrolipoyylisukkinyylitransferaasi, joka tarvitsee kofaktorikseen lipoiinihapon. Kolmas kompleksin entsyymi dihydrolipoyylidehydrogenaasi tarvitsee koentsyymikseen FAD- ja NAD-molekyylin, joka pelkistyy reaktioissa NADH:ksi.


title: Ketoglutaraattidehydrogenaasikompleksi

text: Ketoglutaraattidehydrogenaasiainhiboivat sen tuotteet sukkinyylikoentsyymi-A ja NADH. Sen inhibiittoreita on myös ATP eli solun energiavarastojen ollessa suuret ketoglutaraattidehydrogenaasin toiminta estyy. Arseenimyrkytys johtuu ketoglutaraattidehydrogenaasikompleksin inhiboitumisesta. Komenarvoinen arseeni esiintyy eliöissä arseniitti-ionina, joka muodostaa stabiilin kompleksin lipoiinihapon kanssa eikä dihydrolipoyylisukkinyylitransferaasi kykene toimimaan. eräät kahdenarvoiset metallikationit kuten kalsiumionit aktivoivat ketoglutaraattidehydrogenaasikompleksia.


title: Miltton

text: Miltton Group on vuonna 2001 perustettu viestintään, johtamiseen ja vaikuttamiseen erikoistunut konsulttitalo. Miltton on kansainvälisistä toimijoista riippumaton ja kokonaan työntekijäosakkaidensa omistama suomalainen yhtiö. Vuonna 2016 Miltton oli Suomen suurin viestintätoimisto.


title: Miltton

text: Helsingissä 2001 perustettu Miltton on työntekijäosakkaidensa omistama yhtiö, jonka perustaja on Milttonin toimitusjohtaja Mathias Järnström. Aiemmin Milttonin omisti sijoitusyhtiö Norvestia, mutta vuonna 2014 Milttonin työntekijöistä koostuva kymmenen avainhenkilön ryhmä osti sijoitusyhtiön osuuden pois.


title: Miltton

text: Milttonin juuret ovat yritysviestinnässä ja markkinointiviestinnässä, mutta palveluvalikoima on laajentunut vuosien aikana. Nykyään Miltton on kunnianhimoinen ja eteenpäinkatsova asiantuntijatalo, joka on laajentanut osaamistaan PR:stä ja yritysviestinnästä vaikuttajaviestintään, sijoittajasuhteisiin, vastuullisuusviestintään, valmennuksiin mainontaan ja liikkeenjohdon konsultointiin.


title: Miltton

text: 2010–luvulla yhtiö laajeni huomattavasti ja sen alle perustettiin useita eri alueisiin keskittyneitä tytäryhtiöitä. Nykyään yhtiö koostuu yhdeksästä tytäryhtiöstä Miltton Oy, Miltton Brussels, Miltton Networks, Miltton Creative, Miltton Markets, Miltton Sparks ja Miltton Purpose, Miltton Nordics sekä Nordic West Office. Työntekijöitä yhtiössä on yli 200 ja vuonna 2016 Miltton Group jatkoi voimakasta kasvua: liikevaihto kasvoi 35 prosenttia 19,5 miljoonaan euroon. Myös liikevoitto kasvoi 35 prosenttia 2,7 miljoonaan euroon.


title: Miltton

text: Miltton Groupin päätoimisto on Helsingin Kaisaniemessä arkkitehti Oiva Kallion suunnittelemassa entisessä vakuutusyhtiö Pohjan liiketalossa, jota pidetään Helsingin ensimmäisenä funktionalistisena rakennuksena.


title: Miltton

text: Miltton on laajentanut toimintaansa PR:stä ja yritysviestinnästä vaikuttajaviestintään, sijoittajasuhteisiin, vastuullisuusviestintään, valmennuksiin mainontaan ja liikkeenjohdon konsultointiin.Vuonna 2017 Milttonin CMI:lle suunnittelma kampanja Älä kerro Martille ja sekä kiertotalouskampanja Kinkkutemppu nappasivat Eurobestissä kummatkin pronssia. Viestintää ja PR:ää mittaavassa European Excellence Awardseissa Älä kerro Martin tilille napsahti vuoden viraaliviestinnän titteli sekä koko kilpailun Grand Prix. Kinkkutemppu palkittiin vuoden parhaana energia-alan työnä ja Sultan-kondomien F*ck like a Finn vuoden pohjoismaisena työnä.


title: Miltton

text: EMEA-alueen viestinnän parhaimmistoa palkitsevan Sabre Awardsin yli 2 400 työn joukosta Gold SABRE -palkinnon Corporate Media Relations -kategoriassa pokkasi paistinrasvat polttoaineeksi kääntänyt Kinkkutemppu. Kemianteollisuuden ideasta lähteneen Kinkkutempun toteutuksesta vastasi ennakkoluuloton joukko suomalaisia yrityksiä ja yhdistyksiä. Myös Milttonin Arlalle suunnittelema Luonto+ -vihannesjogurttien lanseeraus palkittiin näkemyksellistä sisällöntuotantoa korostavalla In2 SABRE -palkinnolla edistyksellisestä blogien hyödyntämisestä.


title: Miltton

text: Vuonna 2014 Miltton ja Miltton Creative toteuttivat 2013 käynnistyneen tasa-arvoista avioliittolakia ajavan Tahdon2013-kansanliikkeen kanssa yhteistyössä sosiaalisen median kampanjan #metahdomme. Kampanja saavutti Suomessa poikkeuksellisen suosion ja myötävaikutti tasa-arvoisen avioliittolain läpimenoon eduskunnassa. Miltton ja Tahdon2013 palkittiin muun muassa Suomessa Grand One 2015 Grandprix-palkinnolla, Vuoden huiput 2014 Grandprix-palkinnolla ja Vuoden huiput -kilpailun palkinnolla parhaasta integroidun markkinointiviestinnän kampanjasta. Lisäksi kampanja sai kansainvälistä tunnustusta ja voitti Sabre Awardsien Multicultural Marketing -sarjan pääpalkinnon.


title: Miltton

text: Miltton menestyy vuosi-, yhteiskunta- ja vastuullisuusraportteja arvioivissa vertailuissa hyvin ja esimerkiksi kansainvälisessä Report Watch -kilpailussa sekä suomalaisessa yritysvastuuta arvioivassa FIBSin vertailussa Milttonin työt ovat tulleet palkituiksi useasti.


title: Miltton

text: Milttonin perustaja Mathias Järnström sai vuonna 2014 Mainonnan monitaho -palkinnon.


title: Hermann von Eichhorn

text: Emil Gottfried Hermann von Eichhorn (13. helmikuuta 1848 Breslau – 30. heinäkuuta 1918 Kiova, Ukraina) oli saksalainen kenraalisotamarsalkka, joka palveli komentajana ensimmäisessä maailmansodassa ja toimi miehitetyn Ukrainan sotilaskuvernöörinä vuonna 1918. Hänet murhattiin.


title: Hermann von Eichhorn

text: Eichhorn liittyi vuonna 1866 Preussin toiseen kaartinrykmenttiin ja osallistui 1866 sotaan Itävaltaa vastaan sekä 1870–1871 Ranskan–Saksan sotaan. Vuonna 1901 hänet ylennettiin kenraaliluutnantiksi ja nimitettiin yhdeksännen jalkaväkidivisioonan sekä 1904 Württembergiin sijoitetun 13:nnen armeijakunnan komentajaksi. Vuonna 1905 hänet ylennettiin jalkaväenkenraaliksi ja 1913 kenraalieverstiksi sekä nimitettiin jälkimmäisessä yhteydessä seitsemännen sotilaspiirin tarkastajaksi. Maailmansodan puhjetessa Eichhorn oli sairaana, ja palasi palvelukseen vasta vuoden 1915 alussa tullessaan vastaperustetun 10:nnen armeijan komentajaksi itärintamalle. Hän komensi armeijaansa Masurian järvien toisessa taistelussa helmikuussa 1915 sekä Kaunasin valtauksessa saman vuoden elokuussa ja Vilnan valtauksessa syyskuussa. Myöhemmin hänen komentoonsa annettiin Puolan pohjoisosan rintamaosuudesta vastannut ”armeijaryhmä Eichhorn” ja hänet ylennettiin joulukuussa 1917 kenraalisotamarsalkaksi.


title: Hermann von Eichhorn

text: Brest-Litovskin rauhansopimuksen tultua voimaan Eichhornin komentajantehtävät itärintamalla päättyivät ja hänet nimitettiin huhtikuussa 1918 Ukrainaa miehittäneiden saksalaisten ja itävaltalaisten joukkojen komentajaksi sekä Ukrainan sotilaskuvernööriksi. Hänen vastuullaan oli Brest-Litovskin ankarien rauhanehtojen mukaisesti Ukrainan luonnonvarojen ja erityisesti viljantuotannon valjastaminen mahdollisimman tehokkaasti saksalaisten käyttöön, mikä teki hänen hallinnostaan hyvin epäsuositun Ukrainassa. Tämän seurauksena Eichhorn ja hänen adjutanttinsa joutuivat 30. heinäkuuta 1918 ukrainalaisen vasemmistososialistivallankumouksellisen Boris Mihailovitš Donskoin surmaamiksi keskellä Kiovan katua.


title: Hermann von Eichhorn

text: Marraskuusta 1941 lokakuuhun 1943 Kiovan pääkatu H’reštšatyk oli nimetty Eichornin mukaan.


title: Cygnus (avaruusalus)

text:
Cygnus on Orbital Sciences Corporation-yhtiön valmistama avaruusalus, jolla lähetetään rahtia Kansainvälistä avaruusasemalle. Kapseli laukaistaan yhtiön omalla Antares-raketilla.
Aluksen ensimmäinen laukaisu ja samalla telakoituminen avaruusasemalle tapahtui syyskuussa 2013. Ensimmäinen varsinainen huoltolento tapahtui tammikuussa 2014.


title: Cygnus (avaruusalus)

text: Alus on nimetty Joutsenen tähtikuvion kreikankielisen nimen mukaan. Cygnus on osa NASAn Commercial Orbital Transportation Services (COTS)-ohjelmaa, jonka tarkoitus on kehittää kaupallista avaruutoimintaa. Cygnus on Dragon-kapselin jälkeen toinen kaupallinen avaruusaseman huoltoalus. Niiden lisäksi asemaa huolletaan avaruussukkulan käytöstä poiston jälkeen venäläisellä Progress-aluksella, ESA:n ATV-aluksella ja japanilaisella HTV-aluksella.


title: Cygnus (avaruusalus)

text: Cygnusia ei laukaista Floridan Cape Canaveralista vaan laukaisupaikkana toimii NASAn Virginiassa sijaitseva Wallops Flight Facility-tukikohta.


title: Cygnus (avaruusalus)

text: Alus ei telakoidu itsenäisesti, vaan avaruuaseman miehistö ohjaa kapselin telakointiporttiin aseman Canadarm2-robottikäsivarren avulla. Cygnus ei laskeudu Maahan, vaan tuhoutuu pudotessaan ilmakehään.


title: Rudolf Stöger-Steiner von Steinstätten

text: Rudolf Stöger-Steiner von Steinstätten (26. huhtikuuta 1861 Pernegg an der Mur – 12. toukokuuta 1921 Graz) oli itävaltalainen kenraali, joka toimi Itävalta-Unkarin viimeisenä sotaministerinä vuosina 1917–1918.


title: Rudolf Stöger-Steiner von Steinstätten

text: Stöger-Steiner oli alkuperäiseltä nimeltään Rudolf Stöger. Kun hänen kasvatti-isänsä Joseph Steiner, joka oli aateloitu nimellä "von Steinstätten", adoptoi hänet vuonna 1891, hän sai nimen Stöger-Steiner von Steinstätten. Hän liittyi vapaaehtoisena armeijaan vuonna 1878 ja yleni vuoteen 1909 mennessä kenraalimajuriksi. Hän toimi taktiikan opettajana sotakoulussa ja myöhemmin armeijan tarkka-ampujakoulun johtajana. Vuonna 1912 hänet ylennettiin sotamarsalkkaluutnantiksi ja nimitettiin neljännen jalkväkidivisioonan komentajaksi.


title: Rudolf Stöger-Steiner von Steinstätten

text: Ennen ensimmäisen maailmansodan alussa Stöger-Steiner komensi jalkaväkidivisoonaansa Galitsiassa, mistä hänet siirrettiin toukokuussa 1915 armeijakunnan komentajaksi Isonzon rintamalle. Komentajana hän ei ollut erityisen näkyvä, mutta huhtikuussa 1917 hänet nimitettiin yllättäen näkyvään asemaan valtakunnan sotaministeriksi eronneen Alexander von Krobatinin tilalle. Stöger-Steiner oli kompromissivalinta Itävallan ja Unkarin johdon välillä. Tehtävässään hän osoittautui päteväksi, mutta sota oli jo ajanut valtakunnan sellaiseen tilaan, jossa tarvikehuollon varmistaminen ja siviiliväestön pitäminen rauhallisina olivat lähes mahdoton tehtävä. Stöger-Steiner vakuutti keisari Kaarle I:lle, että Itävalta-Unkari kestäisi vielä seuraavan sotatalven, mutta keväällä 1918 hän aavisti tappion olevan edessä. Sen jälkeen hän panosti sisäisen järjestyksen säilyttämiseen ja komensi siihen tarkoitukseen seitsemän divisioonaa rintamalta. Hän joutui lopulta eroamaan vallankumouksen seurauksena marraskuussa 1918. Viimeisen sotavuoden aikana Stöger-Steiner korotettiin vapaaherraksi ja ylennettiin kenraalieverstiksi.


title: Danyang–Kunshan-silta

text: Danyang–Kunshan-silta on Kiinassa sijaitseva maasilta. Se kulkee Shanghain ja Nanjingin välillä ja on osa Pekingin ja Shanghain välistä suurnopeusrautatietä. Silta on 164,8 kilometriä pitkä ja siten maailman pisin silta. Korkeudeltaan silta on keskimäärin 31 metriä maanpinnasta. Sillan läntinen pää on Danyangissa ja itäinen pää Kunshanissa lähellä Shanghaita. Sieltä rautatie jatkaa Shanghaihin maan tasolla.


title: Danyang–Kunshan-silta

text: Silta valmistui 2010 ja avattiin kesäkuussa 2011. Sen rakentaminen vei neljä vuotta ja maksoi lähes 8,5 miljardia Yhdysvaltain dollaria.


title: Velma

text: Velma on lähinnä etunimi. Suomessa on Velmoja alle 56 naista.


title: Franz Rohr von Denta

text: Franz Rohr von Denta (alk. Denta; 30. lokakuuta 1854 Arad, Unkari – 9. joulukuuta 1927 Wien, Itävalta) oli itävaltalainen sotamarsalkka, joka palveli komentajana Itävalta-Unkarin armeijassa ensimmäisessä maailmansodassa.


title: Franz Rohr von Denta

text: Rohr von Denta kävi Teresian sotilasakatemian Wiener Neustadtissa ja valmistui ratsuväenupseeriksi aloittaen palveluksensa kolmannessa galitsialaisessa ulaanirykmentissä vuonna 1876. Myöhemmin hän palveli esikuntatehtävissä. Rohr von Denta yleni 1896 everstiksi, 1903 kenraalimajuriksi, 1907 sotamarsalkkaluutnantiksi ja 1911 jalkaväenkenraaliksi. Hän toimi vuodesta 1909 kaikkien sotilasoppilaitosten ylitarkastajana ja vuodesta 1913 Unkarin armeijan eli Honvédin ylipäällikkönä. Maailmansodan puhjettua elokuussa 1914 Rohr von Denta sai vastuulleen Itävalta-Unkarin Italian-vastaisen rajan puolustuksen ja komentoonsa kaikki rajamaakuntiin sijoitetut joukot, vaikka Italia ei ollutkaan vielä mukana sodassa. Italian julistettua sodan toukokuussa 1915 hän sai komentoonsa ”armeijaryhmä Rohrin”, joka puolusti menestyksekkäästi Kärntenin aluetta helmikuuhun 1916 saakka. Oman armeijaryhmänsä hajottamisen jälkeen hänestä tuli 10:nnen ja kesäkuussa 1916 11:nnen armeijan komentaja Trentinon luona. Toukokuussa 1916 Rohr von Denta ylennettiin kenraalieverstiksi.


title: Franz Rohr von Denta

text: Helmikuussa 1917 Rohr von Denta siirrettiin Romanian-vastaiselle rintamalle ensimmäisen armeijan komentajaksi Arthur Arz von Straussenbergin tilalle, josta oli tehty pääesikunnan päällikkö. Rohr von Denta aateloitiin huhtikuussa 1917 ja Romanian kanssa tehdyn aselevon jälkeen hänet ylennettiin tammikuun 1918 lopussa sotamarsalkaksi. Kun Romanian kanssa oli solmittu rauha, ensimmäinen armeija hajotettiin 15. huhtikuuta 1918 ja Rohr von Denta vetäytyi palveluksesta.


title: Franz Rohr von Denta

text: Rohr von Dentan kirjoittama taktiikan käsikirja "Taktisches taschenbuch" oli aikanaan laajalti käytetty.


title: Samlink

text: Oy Samlink Ab on suomalainen finanssialan ratkaisujen kehittäjä ja palveluntuottaja sekä taloushallinnon palveluja tarjoava it-yritys. Samlinkin asiakaskuntaan kuuluu pääasiassa finanssialan toimijoita, kuten pankkeja, luottolaitoksia ja sijoituspalveluyrityksiä.


title: Samlink

text: Samlink-konserniin kuuluu emoyhtiö Oy Samlink Ab:n lisäksi tytäryhtiö Project-It Oy (51,5 % äänivallasta). Samlink myi toisen tytäryhtiönsä, PP-Laskennan Aktialle, Oma Säästöpankille, POP Pankki -ryhmälle ja Säästöpankkiryhmälle 30.8.2018. Samlinkin toimipisteet sijaitsevat Espoossa ja Jyväskylässä, pääkonttori sijaitsee Espoon Leppävaarassa.


title: Samlink

text: Samlinkissa työskentelee noin 390 työntekijää, esimerkiksi mobiili- ja verkkopalvelujen suunnittelussa, keskuskoneympäristössä sekä erilaisissa projektinjohto- ja tuotekehitystehtävissä.


title: Samlink

text: Samlinkin omistajia ovat Aktia Pankki Oyj, Säästöpankkiryhmä, Oma Säästöpankki Oyj, Handelsbanken, POP Pankit, Posti Group Oyj ja muut. Kymmenen suurinta omistajaa omistavat Samlinkista yhteensä noin 75 prosenttia, muut omistajat (55 kpl) yhteensä noin 25 prosenttia.


title: Heinrich Clam-Martinic

text: Heinrich Carolus Boromeus Maria Clam-Martinic (1. tammikuuta 1863 Wien – 7. maaliskuuta 1932 Klam) oli itävaltalainen sotilas, poliitikko ja kreivi, joka toimi Itävallan pääministerinä joulukuusta 1916 kesäkuuhun 1917.


title: Heinrich Clam-Martinic

text: Clam-Martinic kuului Böömin saksankieliseen ylhäisaateliin. Hänen setänsä oli huomattava böömiläinen poliittinen vaikuttaja Heinrich Jaroslav Clam-Martinic. Clam-Martinic suoritti lakimiehen tutkinnon Prahan yliopistossa ja palveli yhdeksän vuotta Itävallan armeijassa, jossa hän yleni yliluutnantiksi. Hänet valittiin 1894 edustajaksi Böömin maapäiville ja vuonna 1902 hänet nimitettiin elinikäiseksi jäseneksi valtakunnanneuvoston ylähuoneeseen "Herrenhausiin". Ensimmäistä maailmansotaa edeltäneinä vuosina Clam-Martinic oli lähellä arkkiherttua Frans Ferdinandia ja kuului tämän niin sanottuun ”varjohallitukseen” eli poliitikkojen piiriin, joka neuvoi maan varsinaisen hallituksen ministereitä. Hänellä tiedettiin olevan yhteyksiä myös poliittisesti vaikutusvaltaisiin tšekkinationalisteihin.


title: Heinrich Clam-Martinic

text: Kahden ensimmäisen sotavuoden aikana Clam-Martinic ehti palvella upseerina sekä itärintamalla, Balkanin rintamalla että Italian-vastaisella rintamalla, mutta joutui jättämään palveluksen terveyssyistä vuonna 1916. Lokakuussa 1916 hänet nimitettiin Itävallan maatalousministeriksi. Jo parin kuukauden kuluttua hän ponnahti pääministeriksi, kun keisariksi tullut Kaarle I pyysi häntä kokoaman valtakunnan eri kansallisuuksia edustavan hallituksen. Pääministeriksi 20. joulukuuta nimitetty Clam-Martinic päätti kutsua vuodesta 1914 hajotettuna olleen parlamentin uudelleen koolle. Hän halusi säilyttää monikansaisen keisarikunnan, mutta sekä tšekit, puolalaiset että valtakunnan saksankielinen väestö asettuivat vastustamaan hänen politiikkaansa, koska hän ei voinut samanaikaisesti tyydyttää näiden ryhmien vastakkaisia toiveita. Erityisen huonosti hän tuli toimeen Unkarin hallituksen kanssa. Clam-Martinic erosi 22. kesäkuuta 1917 ottaen samalla vastuun elintarvikepulaan liittyneestä kansallisesta kriisistä. Pian sen jälkeen hänet ylennettiin armeijan everstiksi ja nimitettiin heinäkuun alussa miehitetyn Montenegron sotilaskuvernööriksi, missä tehtävässä hän toimi sodan loppuun asti. Hänet ylennettiin keväällä 1918 kenraalimajuriksi.


title: Heinrich Clam-Martinic

text: Clam-Martinic menetti suuret perintömaansa Böömissä Tšekkoslovakian vuoden 1919 maalain seurauksena. Loppuelämänsä hän asusteli linnassaan Ylä-Itävallassa.


title: Alfredo Jaar

text: Alfredo Jaar (s. 5. helmikuuta 1956 Santiago, Chile) on chileläissyntyinen, nykyisin New Yorkissa asuva nykytaiteilija. Hänet tunnetaan poliittisista aihevalinnoistaan, joita edustavat mm. Ruandan kansanmurhaa käsitellyt kuusivuotinen projekti "The Rwanda Project" (1994–2000) sekä Ars 95 -näyttelyssä esillä ollut "Miljoona Suomen passia" (1995). Jaarin töitä on ollut näytillä mm. Venetsian biennaalissa sekä Kasselin Documentassa.


title: Alfredo Jaar

text: Alfredo Jaar syntyi 5. helmikuuta 1956 Santiagossa, Chilessä. 5–16-vuotiaana hän asui Martiniquessa Karibianmerellä. Palattuaan Chileen hän opiskeli elokuvaohjausta ja arkkitehtuuria. Valmistuttuaan jälkimmäisestä, hän muutti vuonna 1982 Pinochetin diktatuurin alaisesta Chilestä New Yorkiin. Tätä ennen hän oli saattanut valmiiksi ensimmäisen merkittävän taideprojektinsa, Studies on Happinessin (1979–1981), joka julkisen tilan interventiona käsitteli Pinochetin Chileä ja sen rajoitettua sananvapautta. Kyselylomakkeista, videohaastatteluista, valokuvista ja julkiseen tilaan tuoduista kylteistä koostunut teos kysyi kadulla liikkuvilta ihmisiltä yksinkertaisesti "oletko onnellinen?" Teosta tehdessä Jaaria inspiroi saksalaissyntyisen Hans Haacken New Yorkissa toteuttama kyselyteos MoMA Poll (1970).


title: Alfredo Jaar

text: Jaarin teoksissa näkyy hänen taustansa arkkitehtuurissa. Jaar puhuu taiteen tekemisestä ongelmanratkaisuna: taiteilija asettaa itselleen tietyn probleemin, jonka hän pyrkii taiteen keinoin ratkaisemaan. Pääasiassa installaatioita tekevän taiteilijan tärkeimpiä teemoja ovat kansallisuus ja kansalaisuus, ihmisoikeudet ja media. Hän ottaa töissään voimakkaasti kantaa yhteiskunnallisiin epäkohtiin, joihin hänellä on usein henkilökohtainen side. Jaar sanoo, että todellisuuden ja sen mahdollisten representaatioiden välillä on huomattava kuilu. Taiteilijana hänen täytyy etsiä erilaisia represennoinnin (uudelleenesittämisen) strategioita. Päämääränä on kokijan samastuminen, joka synnyttää tässä "empatiaa, solidaarisuutta ja älyllistä osallistumista."


title: Alfredo Jaar

text: Kotimaassaan Chilessä Jaar ei pitkään saanut merkittävää huomiota. Adriana Valdésin vuonna 2006 kuratoima näyttely Fundación Telefónicassa oli Jaarin ensimmäinen oma näyttely Chilessä 25 vuoteen. Sen jälkeen hän on palannut kotimaahansa useammin, julkistamalla varhaisia teoksiaan sekä tekemällä uusia. Vuodeksi 2012 Santiagoon valmistuneen, Pinochet'n hallinnon aikaisista ihmisoikeusrikkomuksista kertovan museon eteen hän suunnitteli The Geometry of Conscience -nimisen muistomerkin.


title: Alfredo Jaar

text: Aikansa Jaar pyrkii jakamaan tasan kolmen alan kesken: julkisen tilan interventioiden, museoiden ja gallerioiden sekä opettamisen.


title: Alfredo Jaar

text: Jaarin teoksia on esitelty useissa merkittävissä taidenäyttelyissä ja biennaaleissa ympäri maailman. Venetsian biennaalissa sekä Kasselin Documentassa hän oli ensimmäinen latinalaisamerikkalainen taiteilija. Vuoden 2013 Venetsian biennaalissa hän edusti Chileä. Sen lisäksi hänellä on ollut lukuisia omia näyttelyitä. Jaar on myös järjestänyt julkisen tilan interventioita monissa paikoissa.


title: Alfredo Jaar

text: Nykytaiteen museo Kiasma järjestää ensimmäisen suomalaisen Jaar-näyttelyn 11.4.–7.9.2014.


title: Bela Papp

text: Bela Papp (s. 9. maaliskuuta 1994 Kuopio) on suomalainen taitoluistelija. Hän asuu ja harjoittelee Kanadan Burnabyssa. Suomessa hän edustaa Kuopion Taitoluistelijoita.


title: Bela Papp

text: Papp voitti junioreiden suomenmestaruuden vuosina 2008 ja 2009 ja oli kolmas vuonna 2010. Vuonna 2011 hän voitti aikuisten SM-kultaa ja oli vuosina 2012 ja 2014 kolmas.


title: Bela Papp

text: Papp kuuluu Suomen taitoluistelumaajoukkueeseen. Vuoden 2011 MM-kilpailujen karsinnassa Bapp oli 20:s eikä edennyt varsinaiseen kilpailuun.


title: Bela Papp

text: Pappin perhe muutti Vancouveriin kesällä 2007. Perheen äiti Ulla Papp on taitoluisteluvalmentaja ja myös Bela Pappin muut sisarukset ovat myös taitoluistelijoita. Heistä Beata Papp kilpailee taitoluistelun kansainvälisellä tasolla.


title: British Academy Film Awards 2014

text: British Academy Film Awards 2014 oli järjestyksessään 67. BAFTA -palkintogaala, jossa jaettiin palkintoja vuoden 2013 elokuville. Gaala järjestettiin Royal Opera House-oopperatalossa Lontoossa 16. helmikuuta 2014. Gaalan juonsi jälleen Stephen Fry.


title: British Academy Film Awards 2014

text: Voittajat on listattu ensimmäisenä ja lihavoitu.


title: Saatana (albumi)

text: Saatana on suomalaisen black metal -yhtye Barathrumin viides studioalbumi. Se julkaistiin vuonna 1999 levymerkillä Spinefarm Records.


title: Saatana (albumi)

text: Albumin vinyylipainos julkaistiin vuonna 2009 levymerkillä Kneel Before the Master's Throne.


title: Saatana (albumi)

text: Kaikki kappaleet sanoittanut Demonos Sova.


title: Matthias Versluis

text: Matthias Versluis (s. 18. heinäkuuta 1994 Genolier, Sveitsi) on suomalainen taitoluistelija. Hän kilpaili yksinluistelussa vuoteen 2016 asti ja sen jälkeen jäätanssissa Juulia Turkkilan kanssa.


title: Matthias Versluis

text: Versluis aloitti luistelun vuonna 2002 Myllypuron Taitoluisteluklubissa. Junioreiden SM-kisoissa hän oli kolmas vuonna 2007, toinen vuonna 2009 ja ensimmäinen vuonna 2011.


title: Matthias Versluis

text: Miesten tasolla hän saavutti SM-kisoissa hopeaa vuosina 2012 ja 2013 ja kultaa vuonna 2014. Vuoden 2016 SM-kisoissa hän oli kolmas.


title: Matthias Versluis

text: Versluis kuuluu Suomen taitoluistelumaajoukkueeseen. Maaliskuussa 2015 hän teki suomalaista taitoluisteluhistoriaa tehtyään ensimmäisenä suomalaisena neloishypyn kilpailussa.


title: Valtter Virtanen

text: Valtter Virtanen (s. 4. kesäkuuta 1987 Kerava) on suomalainen taitoluistelija. Hän asuu Saksassa Oberstdorfissa.


title: Valtter Virtanen

text: Virtanen aloitti luistelun vuonna 1992 Keravan Luistinseurassa. Hän on vuosien 2013, 2015, 2016 ja 2017 Suomen mestari. Vuosina 2006, 2007, 2009, 2011 ja 2014 hän saavutti hopeaa ja vuosina 2008 ja 2010 pronssia.


title: Valtter Virtanen

text: EM-kilpailuissa Virtanen on ollut 18. (2015), 23. (2017) ja 26. (2013 ja 2016) ja 29. (2014).


title: Valtter Virtanen

text: Vuosina 2017–2018 Virtasta valmensi joulukuussa 2018 kuollut ranskalainen Jean-Francois Ballester.


title: Valtter Virtanen

text: Koulutukseltaan Virtanen on lääkäri. Hänen puolisonsa on saksalainen taitoluistelija ja taitoluisteluvalmentaja Alina Mayer-Virtanen.


title: Lamadaya

text: Lamadaya on Cal Madowin vuoristossa Sanaagin alueella Somalian pohjoisosassa sijaitseva vesiputous. Lähin kaupunki on Ulheed Punaisenmeren suunnalla.


title: Irish American Football League

text: Irish American Football League (lyh. IAFL) on Irlannin amerikkalaisen jalkapallon sarjajärjestelmä. Kaudella 2016 IAFL:ssä pelasi 23 joukkuetta kolmella eri sarjatasolla.


title: Irish American Football League

text: Shamrock Bowl Confrence on Irlannin kansallinen pääsarja, jossa pelasi kaudella 2016 yhdeksän joukkuetta. Joukkueista kolme oli Pohjois-Irlannista ja kuusi Irlannista.


title: Irish American Football League

text: Sarjan mestaruusottelu on nimeltään Shamrock Bowl. Kaudella 2016 XXX Shamrock Bowlissa kohtasivat Belfast Trojans ja Dublin Rebels. Ottelun voitti Dublin Rebels lukemin 12-7. Sarjan mestaruus oli Rebelsille sen historian kahdeksas.


title: Irish American Football League

text: Kaudella 2016 IAFL1:ssä pelasi yhdeksän joukkuetta kahdessa lohkossa.


title: Irish American Football League

text: IAFL1:n loppuottelussa kohtasivat Cork Admirals ja Belfast Trojansin kakkosjoukkue. Admirals voitti ottelun lukemin 38-7 ja nousee sarjan voittajana SBC:hen kaudeksi 2017.


title: Irish American Football League

text: IAFL2 pelattiin kaudella 2016 viidellä joukkueella joista ensimmäistä kauttaan pelasivat North Dublin Pirates, PSNI Razorbacks sekä Wexford Eagles.


title: Irish American Football League

text: Sarjan loppuottelussa Donegal Derry Vipers voitti Wexford Eaglesin lukemin 33-29. Molemmat joukkueet tulevat pelaamaan kaudella 2017 IAFL1:ssä.


title: Vaahteraliigan kausi 1993

text: Vaahteraliigan kausi 1993 oli Vaahteraliigan 14. kausi. Liigan runkosarjassa pelattiin kymmenen ottelua, minkä jälkeen neljä parasta joukkuetta etenivät pudotuspeleihin. Runkosarjan viimeinen putosi suoraan I-divisioonaan ja toiseksi viimeinen joutui karsintaotteluun.


title: Vaahteraliigan kausi 1993

text: Vaahteramalja XIV oli toisinto viimekautisesta kun East City Giants ja Turku Trojans kohtasivat jälleen. East City Giants oli taas parempi luvuin 23–20 ja seura voitti kolmannen peräkkäisen mestaruutensa. Helsinki Roosters uusi pronssimitalinsa.


title: Vaahteraliigan kausi 1993

text: Uutena joukkueensa sarjassa nähtiin Hämeenlinna Tigers, joka otti Oulu Northern Lightsin jättämän sarjapaikan.


title: Okkult

text: Okkult on suomalaisen black metal -yhtye Barathrumin kuudes studioalbumi. Se julkaistiin vuonna 2000 levymerkillä Spinefarm Records.


title: Hongkonginvesilisko

text: Hongkonginvesilisko ("Paramesotriton hongkongensis") on vesiliskojen heimoon kuuluva laji. Se liikkuu öisin. Ollessaan uhattu se erittää myrkkyä pahkamaisilla rauhasilla.


title: Hongkonginvesilisko

text: Aikuisen yksilön pituus on 12–16 cm. Jalat ovat paksuhkot ja lyhyet. Sen vatsapuolen väritys toimii suojavärinä petoja vastaan eläimen kääntyessä selälleen. Pääväriltään eläin on ruskea tai harmaa. Häntä on pitkä ja muodoltaan litteä.


title: Hongkonginvesilisko

text: Hongkonginvesiliskoa esiintyy luonnonvaraisena lähinnä vain Hongkongissa. Sitä tavataan virroissa ja se oleskelee suurimman osan ajastaan vedessä.


title: Hongkonginvesilisko

text: Koiraan siittiöt ovat siittiökotelossa, jonka avulla koiras siirtää siittiöt naaraaseen. Naaras munii veteen talvella.


title: Naamioseeprapeippo

text: Naamioseeprapeippo ("Poephila personata") on loistopeippojen heimoon kuuluva varpuslintu.


title: Naamioseeprapeippo

text: Naamioseeprapeippoa tavataan Australian pohjoisosissa. Sitä on kuvattu yleiseksi tai paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Jukka Vesala

text: Jukka Vesala (s. 1968) on kauppatieteiden tohtori, joka on toiminut vuodesta 2009 riskienvalvonnan apulaisjohtajana Suomen valtion finanssivalvonnassa. Tammikuussa 2014 Vesala valittiin Euroopan pankkivalvontaviraston pääjohtajaksi. Pääjohtajia on virastossa neljä, ja Vesalan vastuulla on pienten pankkien epäsuora valvonta ja valvonnan yhdenmukaisuus.


title: Wayne Routledge

text: Wayne Routledge (s. 7. tammikuuta 1985 Sidecup, Lontoo) on englantilainen jalkapalloilija Hän edustaa Englannin Valioliigan Swansea Cityä ja on pelipaikaltaan keskikenttäpelaaja. Vuonna 2001 alkaneella ammattilaisurallaan Routledge on edustanut Swansean lisäksi Crystal Palacea, Portsmouthia, Tottenhamia, Fulhamia, Aston Villaa, QPR:ää, Cardiffia ja Newcastlea Routledgen pelinumero Swanseassa on 15. Hänen pituutensa on 170 senttiä ja painonsa 64 kiloa.


title: Nyökyttäjäpeippo

text: Nyökyttäjäpeippo ("Poephila cincta") on loistopeippojen heimoon kuuluva varpuslintu.


title: Nyökyttäjäpeippo

text: Nyökyttäjäpeippoa tavataan Australian koillisosissa. Sitä on kuvattu melko yleiseksi tai paikallisesti yleiseksi, mutta harvinaisemmaksi sen levinneisyysalueen eteläosissa. Lajin kannankehitys on laskeva, mutta se ei ole vähenemässä enää niin nopeasti kuin aikaisemmin. Nyökyttäjäpeipon ei uskota olevan vaarassa, ja se on luokiteltu elinvoimaiseksi.


title: Sándor Wekerle

text: Sándor Wekerle (14. marraskuuta 1848 Mór – 26. elokuuta 1921 Budapest) oli unkarilainen poliitikko, joka toimi Unkarin pääministerinä vuosina 1892–1895, 1906–1910 ja 1917–1918. Hän oli myös useasti valtiovarainministerinä. Wekerlen hallitus julisti Itävalta-Unkariin kuuluneen Unkarin itsenäiseksi lokakuussa 1918.


title: Sándor Wekerle

text: Wekerle väitteli oikeustieteen tohtoriksi Budapestin yliopistosta vuonna 1870 ja työskenteli sen jälkeen virkamiehenä Unkarin valtiovarainministeriössä, vuodesta 1884 ministerineuvoksena ja vuodesta 1886 valtiosihteerinä. Hänet valittiin 1886 Unkarin parlamenttiin ja nimitettiin 1889 Kálmán Tiszan hallituksen valtiovarainministeriksi. Seuraavana vuonna hän esitteli parlamentille ensimmäisen alijäämättömän budjettiesityksen ja onnistui muutenkin parantamaan valtiovarain tilaa uudistamalla alkoholin verotusta ja valtion monopoleja sekä ottamalla käyttöön yhtenäisen valuuttasäännöstelyn Itävallan kanssa. Wekerle tuli ensimmäisen kerran Unkarin pääministeriksi 14. marraskuuta 1892, säilyttäen samalla myös valtiovarainministerin salkun. Hänen hallituksensa toteutti vastustuksesta huolimatta kirkon aseman muutoksen, jolla otettiin käyttöön pakolliset siviiliavioliitot sekä siviilirekisteri. Wekerle joutui jättämään tehtävänsä 22. joulukuuta 1894 ja vetäytyi sen jälkeen joksikin aikaa politiikasta. Hänet nimitettiin 1897 vastaperustetun korkeimman hallinto-oikeuden presidentiksi. Kun Unkarin politiikan niin sanottu ex-lex-kausi päättyi keisarin ja oppositiopuolueiden sovintoon, Wekerle kutsuttiin 9. huhtikuuta 1906 uudelleen pääministeriksi, ja hän otti jälleen itselleen myös valtiovarainministerin tehtävät. Hänen toinen hallituksensa jatkoi 17. tammikuuta 1910 saakka.


title: Sándor Wekerle

text: Kolmannen kerran Wekerlestä tuli Unkarin pääministeri ensimmäisen maailmansodan aikana 20. elokuuta 1917 kreivi Moritz Esterházyn erottua kesken merkittävän äänioikeusuudistuksen käsittelyn. Wekerle itse oli perustuslainmuutoksiin penseästi suhtautunut konservatiivi ja puolusti reformiesitystä haluttomasti, kunnes Unkarin parlamentti odotetusti hylkäsi sen vuoden 1917 lopussa. Koottuaan hallituksensa uudelleen tammikuussa 1918 hän yritti ratkaista äänioikeuskysymyksen kompromissilla vanhoillisen oppositiojohtaja István Tiszan kanssa. Wekerle ehdotti myös keskellä sotaa Unkarin armeijan täydellistä erottamista Itävallan armeijasta vanhan kansallisuuskiistan ratkaisemiseksi. Hän pysyi pitkään Itävallan keisari Kaarle I:n suosiossa, mutta kaksoismonarkian murentuessa syksyllä 1918 hän omaksui vähitellen yhä selvemmin kansallismielisen linjan. Wekerle torjui Kaarlen 16. lokakuuta antaman niin sanotun lokakuun manifestin, jonka tarkoituksena oli pelastaa monikansainen valtakunta antamalla myönnytyksiä vähemmistökansallisuuksille. Sen sijaan hän taivutteli keisarin hyväksymään Unkarin täydellisen itsenäisyyden personaaliunionissa Itävallan kanssa. Wekerle julisti näillä ehdoilla Unkarin itsenäiseksi 19. lokakuuta 1918. Kaarle käytti vielä valtaoikeuksiaan Unkarin kuninkaana erottamalla Wekerlen neljä päivää myöhemmin, ja nimittämällä 30. lokakuuta hänen seuraajakseen Mihály Károlyin, jolloin krysanteemivallankumous Unkarissa käynnistyi.


title: Sándor Wekerle

text: Unkarin neuvostotasavallan aikana maaliskuusta elokuuhun 1919 Wekerle oli vangittuna. Vapauduttuaan hän ei enää osallistunut politiikkaan.


title: Kirjolyhytkaulakilpikonna

text: Kirjolyhytkaulakilpikonna ("Emydura subglobosa") on sivutaivuttajiin kuuluva kilpikonnalaji. Se liikkuu päivisin. Se on läheistä sukua krefftinlyhytkaulakilpikonnalle ("Emydura krefftii").


title: Kirjolyhytkaulakilpikonna

text: Kirjolyhytkaulakilpikonna on 20–25 cm pitkä. Sen kaula on suhteellisen lyhyt verrattuna muihin sivutaivuttajiin. Sen kuono on terävä ja kilpi matala ja leveä.


title: Kirjolyhytkaulakilpikonna

text: Kirjolyhytkaulakilpikonnaa tavataan Uudessa-Guineassa ja aivan pohjoisimmassa osassa Australiaa. Sitä esiintyy järvissä, laguuneissa ja joissa.


title: Kirjolyhytkaulakilpikonna

text: Yhdessä pesueessa on 5–11 munaa.


title: Kirjolyhytkaulakilpikonna

text: Kirjolyhytkaulakilpikonna syö nilviäisiä ja muita selkärangattomia sekä kaloja.


title: Nokiperäpeippo

text: Nokiperäpeippo ("Nigrita fusconotus") on loistopeippojen heimoon kuuluva varpuslintu.


title: Nokiperäpeippo

text: Nokiperäpeippoa tavataan Afrikan länsi- ja keskiosissa. Lajin kannankehitys on vakaa, ja se on luokiteltu elinvoimaiseksi.


title: Tervapeippo

text: Tervapeippo ("Nigrita bicolor") on loistopeippojen heimoon kuuluva varpuslintu.


title: Tervapeippo

text: Tervapeippoa tavataan Afrikan länsi- ja keskiosissa. Lajin kannankehitys on vakaa, ja se on luokiteltu elinvoimaiseksi.


title: Šipkansola

text: Šipkansola (, "Šiptšeski prohod") on Balkanvuorten läpi kulkeva sola Bulgariassa. Se kuuluu nykyään Bulgarkan luonnonpuistoon.


title: Šipkansola

text: Päätie Tonavan rannalla sijaitsevasta Rusen kaupungista Stara Zagoraan ja edelleen Turkin Edirneen kulkee Šipkansolan kautta, joten se on ollut strategisesti tärkeä. Solan luona käytiin ankaria taisteluja vuosien 1877–1878 Venäjän ja Turkin välisessä sodassa. Paikalle pystytettiin vuonna 1934 suuri muistomerkki, joka muistuttaa keskiaikaista linnoitustornia.


title: Nokipeippo

text: Nokipeippo ("Nigrita luteifrons") on loistopeippojen heimoon kuuluva varpuslintu.


title: Nokipeippo

text: Nokipeippoa tavataan Länsi-Afrikan eteläosissa sekä keskisessä Afrikassa. Lajin kannankehitys on vakaa, ja se on luokiteltu elinvoimaiseksi.


title: Pesäpallon suomensarja 1994

text: Pesäpallon miesten suomensarja pelattiin 50. kerran kaudella 1994. Sarja pelattiin kolmessa lohkossa kaksinkertaisena sarjana, jonka jälkeen alkoivat neljän parhaan pudotuspelit lohkovoitosta. Lohkovoittajat Kempeleen Kiri, Kajaanin Pallokerho ja Ulvilan Pesä-Veikot nousivat ykköspesikseen kaudeksi 1995. Lohkojen heikoin putosi suoraan maakuntasarjaan ja sijoille 8-11 päätyneet karsivat sarjapaikastaan. Kausi oli neljästoista, jolloin suomensarja oli kolmanneksi korkein sarjataso miesten pesäpallossa, ja toistaiseksi viimeinen kausi, jolloin pesäpallossa käytettiin normaalia pisteenlasku- ja voitonmääritystapaa, jossa enemmän juoksuja tekevä joukkue ilman muuta voittaa ottelun.


title: Pesäpallon suomensarja 1994

text: Lohkossa uusina joukkueina pelasivat maakuntasarjasta nousseet Vimpelin Veto (2-joukkue), Lappajärven Veikot, Iin Urheilijat, Karstulan Kiva ja Kinnulan Kimmot (mk-sarjan 3. sijalta). Aiemmin lohkossa pelannut Palokan Urheilijat siirtyi itälohkoon.


title: Pesäpallon suomensarja 1994

text: Karsinta


title: Pesäpallon suomensarja 1994

text: Lohkossa uusina joukkueina pelasivat ykköspesiksestä pudonnut Joensuun Maila, maakuntasarjasta nousseet Kajaanin Pallokerho, Pesä Ysit ja Leppävirran Viri sekä pohjoislohkosta siirtynyt Palokan Urheilijat. Kuopion Kelta-Mustat nostettiin ykköspesikseen, Tipasojan Isku vetäytyi sarjasta ja ykkösestä pudonnut Hongikon Nuorisoseuran Urheilijat luopui pesäpallotoiminnasta, joten Kulhon Kunto edelliskauden parhaana putoajana säilyi.


title: Pesäpallon suomensarja 1994

text: Lohkossa uusina joukkueina pelasivat ykköspesiksestä pudonnut Ikaalisten Tarmo ja ykköspesispaikastaan luopunut Mansen Pesäpallo sekä maakuntasarjasta nousseet Hämeenlinnan Paukku ja Mynämäen Vesa.


title: Kaitokudō

text: Kaitokudō oli varhainen kauppakoulu Osakan kaupungissa, Japanissa. Se perustettiin virallisesti vuonna 1726, ja sen voimakkain luova kausi kesti noin sata vuotta. Koulu vaikutti opetuksen ja liiketoiminnan moraalisten periaatteiden kehitykseen.


title: Kaitokudō

text: Koulu suljettiin vuonna 1869, ja avattiin uudelleen 1916. Koulu paloi toisen maailmansodan pommituksissa.


title: Isonokipeippo

text: Isonokipeippo ("Nigrita canicapillus") on loistopeippojen heimoon kuuluva varpuslintu.


title: Isonokipeippo

text: Isonokipeippoa tavataan Afrikassa Sierra Leonesta Keniaan ja Angolaan ulottuvalla alueella. Sitä on kuvattu paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Hongxi

text: Hongxi (), 16. elokuuta 1378 – 29. toukokuuta 1425), alkuperäiseltä nimeltään Zhu Gaochi (朱高熾), oli Kiinan Ming-dynastian neljäs keisari. Hän tuli keisariksi isänsä Yonglen jälkeen vuonna 1424. Hänen hallitsijanimensä ja valtakautensa nimi "Hongxi" merkitsee "suunnattoman kirkasta".


title: Hongxi

text: Zhu Gaochi syntyi 16. elokuuta 1378, ja häntä opettivat etevät kungfutselaiset kotiopettajat. Hän toimi useita kertoja sijaishallitsijana Nankingissa tai Pekingissä isänsä ollessa pohjoisessa sotaretkillä.


title: Hongxi

text: Jo toukokuussa 1421, keisari Yonglen hallitsijakaudella, annettiin määräys, jonka mukaan Zheng Hen oli lopetettava tutkimusmatkansa, virallisesti niiden suurten kustannusten vuoksi, joskaan määräys ei keskeyttänyt hänen kuudetta tutkimusmatkaansa, jolle hän oli silloin jo lähtenyt. Tultuaan vuonna 1424 keisariksi Hongxi kielsi Zheng Heä tekemästä enää tutkimusmatkoja ja määräsi laivaston poltettavaksi. Kuitenkin hänen seuraajansa Xuande salli Zheng Hen tehdä vielä yhden sellaisen vuosina 1431–1433. Hongxi kielsi myös valtakunnan rajojen yli käydyn tee- ja hevoskaupan sekä kullan ja helmien viennin Yunnaniin ja Vietnamiin. Hän palautti virkoihinsa epäsuosioon joutuneet kungfutselaiset virkamiehet kuten Yonglen rahaministeri Xia Yanjin, joka oli ollut vankeudessa vuodesta 1421, ja järjesti hallinnon uudestaan nimittääkseen läheiset neuvonantajansa korkeisiin virkoihin. Hanlinin akatemian jäsenistä tuli korkeita ministerejä, ja he lopettivat hänen isänsä epäsuositun militaristisen politiikan ja palauttivat siviilihallinnon. Hongxi paransi raha-asioita keskeyttämällä puutavaran, kullan ja hopean pakko-otot. Veroja alennettiin niin, että kulkureiksi joutuneet maanviljelijät saattoivat palata kotiinsa, varsinkin ennen raskaasti verotetulla Jangtsen suiston alueella. Hongxi asetti komission tutkimaan verotusta. Hän antoi ministereilleen määräyksen, että viljaa oli välittömästi lähetettävä onnettomuuksista kärsineille alueille.


title: Hongxi

text: Hongxi siirsi valtakunnan päävkaupugin Pekingistä takaisin Nankingiin, joka aikaisemminkin oli ollut pääkaupunkina vuoteen 1421 saakka. Hän kuitenkin kuoli, todennäköisesti sydänkohtaukseen, kuukautta myöhemmin toukokuussa 1425. Hänen poikansa oli julistautunut vallanperijäksi, ja hänestä tuli 26-vuotiaana keisari Xuande. Vaikka Hongxin valtakausi jäi lyhyeksi, hän ehti saada aikaan useita pysyväksi jääneitä uudistuksia, ja hänen poikansa jatkoi hänen vapaamielistä politiikkaansa.


title: Judon maailmanmestaruuskilpailut 2013

text: Judon maailmanmestaruuskilpailut 2013 olivat järjestyksessään 29. judon maailmanmestaruuskilpailut. Ne järjestettiin Rio de Janeirossa, Brasiliassa 26. elokuuta–1. syyskuuta 2013.


title: Judon maailmanmestaruuskilpailut 2013

text: Kilpailujen ohjelmassa oli seitsemän painoluokkaa ja joukkuekilpailu sekä miehille että naisille. Kisojen menestynein maa oli Japani, jonka urheilijat saavuttivat kaikkiaan yhdeksän mitalia; neljä kultaa, yhden hopean ja neljä pronssia.


title: Osakan rautatieasema

text: Osakan rautatieasema on Japanin Osakan kaupungin pohjoisosan keskeinen rautatieasema. Sitä käyttää Länsi-Japanin rautatieyhtiö (JR West). Se on osa viiden toisistaan kävelyetäisyydellä olevan aseman kompleksia, johon kuuluu myös maan vilkkain Umedan asema.


title: Osakan rautatieasema

text: Osakan rautatieasema on yhteys Kiotoon ja Kobeen shinkansen- ja "shinkaisoku"-junilla.


title: Osakan rautatieasema

text: Asemaa on peruskorjattu 2000-luvulla, ja uudistettu asema aukesi vuonna 2011. Aseman ratojen päällä on suuri lasikatto, joka antaa sille avoimen ulkonäön. Aseman pohjois- ja etelälaidalla on korkeat kerrostalot, joissa on tarjolla ostos-, ruokailu-, viihde- ja virkistäytymismahdollisuuksia. Kerrostalot on yhdistety toisiinsa radan ylittävällä sillalla.


title: Osakan rautatieasema

text: Vuonna 2005 Osakan rautatieasema oli maailma kolmanneksi vilkkain. Tuolloin asemaa käytti päivittäin liikennöintiin lähes 2,344 miljoonaa matkustajaa päivittäin.


title: Golden Globe 2002

text: Golden Globe 2002 oli järjestyksessään 59. Golden Globe -palkintogaala, jossa jaettiin palkintoja vuoden 2001 elokuville ja televisiosarjoille. Gaala järjestettiin Beverly Hilton -hotellissa Los Angelesissa, Kaliforniassa, Yhdysvalloissa 20. tammikuuta 2002.


title: Golden Globe 2002

text: Voittajat on listattu ensimmäisenä ja lihavoitu.


title: Golden Globe 2002

text: IMDb: Golden Globes, USA: 2002


title: Doug Sahm

text: Douglas Wayne Sahm (6. marraskuuta 1941 San Antonio, Texas – 18. marraskuuta 1999) oli yhdysvaltalainen muusikko, jota pidetään yhtenä texmex-musiikkityylin keskeisistä edustajista. Hänen yhtyeensä tunnetaan nimellä Sir Douglas Quintet.


title: Doug Sahm

text: Texasin San Antoniossa syntynyt Doug Sahm oli musikaalinen ihmelapsi, joka voitti paikallisen radioaseman kykykilpailun jo viisivuotiaana. Alle kymmenvuotiaana hänen väitettiin hallinneen jo kitaran, steel-kitaran, mandoliinin ja viulun soiton, ja viidentoista vuoden iästä alkaen hän vieraili lavalla monien countrymusiikkitähtien esiintyessä San Antonion klubeilla. High schoolin päätettyään Doug Sahm vieraili Kaliforniassa, New Yorkissa ja Chicagossa tutustumassa sikäläisiin musiikkikuvioihin.


title: Doug Sahm

text: Vuonna 1964 Sahm alkoi soittaa säännöllisesti saman kokoonpanon kanssa sanantoniolaisessa Blue Note Loungessa. Elettiin The Beatlesin ja muun brittiläisen popin invaasion aikaa Yhdysvalloissa. Niinpä tuottaja Huey P. Meaux nimesi yhtyeen Sir Douglas Quintetiksi ja pyrki luomaan sille ”englantilaista” soundia yhdistämällä kotivaltionsa Louisianan cajun-rytmi Texasin chicano-rytmiin ja tuomalla kokoonpanoon sähköurut, kuivakasääniset Voxit joita soittamaan tuli Augie Meyers. Muita alkuperäisjäseniä olivat basisti Jack Barber ja lyömäsoittajat John Perez ja Leon Beaty. Esikoissingle ”She’s About a Mover” nousi kymmenen myydyimmän listalle. Myöhempiä Sir Douglas Quintetin hittejä olivat ”Mendocino” (1969), ”Dynamite Woman” ja ”Nuovo Laredo”. Yhtye sai suosiota myös Euroopassa, etenkin Saksassa, jossa se teki ensimmäisen kiertueensa vuonna 1970.


title: Doug Sahm

text: Vuonna 1983 Sir Douglas Quintetin Suomen ja Ruotsin välillä kulkevista ruotsinlaivoista kertova laulu ”Meet Me in Stockholm” nousi pieneksi hitiksi myös Suomessa, jossa yhtye kävi muutaman kerran esiintymässä. Ruotsissa yhtye teki Sonet-levymerkille neljä albumia, joilla on muitakin Pohjoismaista kertovia lauluja.


title: Doug Sahm

text: Doug Sahmin myöhemmin perustamia yhtyeitä olivat Texas Tornados ja Los Super Seven.Solo compilations


title: Anne Helminen

text: Anne Helminen on suomalainen teatteripedagogi, joka on ohjannut lasten, nuorten ja aikuisten harrastajateattereita ja opettanut muun muassa Länsi-Suomen opistossa ja Tampereen yliopiston avoimessa ja kesäyliopistossa.


title: Anne Helminen

text: 1980–1990-luvuilla Helminen näytteli Yle TV2:n ohjelmissa, kuten "Tarkkis"-sarjan opettajana 1986 sekä kassamyyjänä "Kyllä isä osaa" -sarjan yhdessä jaksossa 1994.


title: Golden Globe 2001

text: Golden Globe 2001 oli järjestyksessään 58. Golden Globe -palkintogaala, jossa jaettiin palkintoja vuoden 2000 elokuville ja televisiosarjoille. Gaala järjestettiin Beverly Hilton -hotellissa Los Angelesissa, Kaliforniassa, Yhdysvalloissa 2. tammikuuta 2001.


title: Golden Globe 2001


title: Golden Globe 2001

text: IMDb: Golden Globes 2001


title: Tilidiini

text: Tilidiini (myös "tilidaatti", "(±)-etyylitrans-2-(dimetyyliamino)-1-fenyyli-3-syklohekseeni-1-karboksylaatti") on kauppanimillä Valoron, Valtran ja Tilidin - myytävä synteettinen opioidi, jota käytetään pääasiassa Sveitsissä, Saksassa ja Belgiassa keskivaikean ja vaikean akuutin tai kroonisen kivun hoitoon.


title: Tilidiini

text: Tilidiiniä pidetään keskivahvana opioidina, ja sitä voidaan annostella oraalisesti, rektaalisesti ja injektiona, joko intravenoosisesti tai intramuskulaarisesti (ns. depotinjektio), jolloin tilidiini vaikuttaa pidempään. Yksittäinen annos voi olla 50-100mg kerrallaan, ja sen maksimiannostus päivässä on 600mg.


title: Tilidiini

text: Tilidiini itsessään on mieto opioidi, mutta se metaboloituu maksassa ja suolistossa aktiivisiksi metaboliitiksi nortilidiiniksi, ja siitä edelleen bisnortilidiiniksi. Bisnortilidiini on tilidiinin (1"S",2"R")-isomeeri, joka aiheuttaa lääkkeen varsinaisen analgeettisen vaikutuksen.


title: Tilidiini

text: Tilidiiniä on saatavilla hydrokloridi- tai fosfaattisuolanan. Saksassa myytävä tilidiinivalmiste sisältää naloksonia, jonka on tarkoitus estää lääkkeen väärinkäyttö. Sveitsissä puolestaan Valoron-valmiste sisältää pelkästään tilidiiniä.


title: Tilidiini

text: Tilidiiniä käytetään särkylääkkeenä, mutta Saksassa myös yleisesti levottomiin jalkoihin.


title: Takemoto Gidayū

text: Takemoto Gidayū (, 1651 – 18. lokakuuta 1714) oli japanilainen "jōruri"-laulaja ja japanilaisen "bunraku"-nukketeatterin perustaja. Hän teki läheistä yhteistyötä näytelmäkirjailija Chikamatsu Monzaemonin kanssa ja johti osakalaista Takemoto-za-teatteria.


title: Takemoto Gidayū

text: Takemoto Gidayū syntyi vuonna 1651, ja hän oli Osakan lähellä eläneen maanviljelijän poika. Hän esiintyi aluksi Uji Kaganojōn teatterissa Kiotossa mutta perusti 1684 oman Takemoto-za-teatterin Osakaan. Takemoto oli tavannut kirjailija Chikamatsu Monzaemon todennäköisesti Kiotossa ja houkutteli tämän pian uuteen teatteriinsa Uji Kaganojōn teatterista.


title: Takemoto Gidayū

text: Takemoto ja Chikamatsu kehittivät yhdessä ningyo joruri -nimisen nukketeatterin, jota alettiin myöhemmin kutsua nimellä "bunraku". Takemoton ja Chikamatsun kehittämä tyyli ohitti pian suosiossaan "kabukin". "Bunraku" nousi suosituksi vuonna 1703 ensiesitetyn Chikamatsun kirjoittaman "Sonezaki shinjū" -näytelmän (”Sonezakin rakkausitsemurhat”) jälkeen. Suosion jälkeen Takemoto halusi jättää teatterinjohtajan tehtävät, sillä kaksoisrooli teatterin laulajan ja johtajana oli hänelle raskas. Takeda Izumon otettua johtajan paikan Takemoto pystyi keskittymään vain laulamiseen. Takemoto tunnettiin voimakkaasta lauluäänestään. Hän kirjoitti lisäksi useita lyhyitä kirjoitelmia "bunraku"-laulamisesta.


title: Tennōji-ku

text: Tennōji-ku () on yksi Osakan kaupungin 24 suuralueesta. Se sijaitsee lähellä kaupungin maantieteellistä keskustaa Uemachin ylängön varrella. Osakan vilkas eteläinen keskusta-alue jää aivan sen länsipuolelle. Suuralueen pinta-ala on 4,80 neliökilometriä ja siellä on 67 012 asukasta (vuonna 2008).


title: Tennōji-ku

text: Vilkas Tennōjin rautatieasema sijaitsee suuralueen eteläosassa, ja sen ympärille on kehittynyt tavarataloja ja ostoskeskuksia. Rautatieaseman vieressä on suuri Tennōjin puisto, jossa sijaitsevat muiden muassa Osakan eläintarha ja Osakan kaupungin taidemuseo. Niiden lisäksi suuralueen merkittävimpiin nähtävyyksiin kuuluu prinssi Shōtokun 500-luvun lopussa perustama Shitennō-jin buddhalainen temppeli. Tennōji on Uemachin ylängön reuna-aluetta, ja siellä onkin seitsemän ylängölle nousevaa historiallista mäkikatua, "Tennōji nanasaka" ().


title: Tennōji-ku

text: Tennōjin suuraluetta palvelevat Osakan metron Sennichimae-linja ja Tanimachi-linja (sekä Midōsuji-linja ja Nagahori–Tsurumiryokuchi-linja alueen reunoilla), JR Westin Osakan ympyrälinja ja Kintetsu-rautateiden Osaka-linja.


title: Ondangwa

text: Ondangwa (aiemman kirjoitusasun mukaan "Ondangua") on noin 23 000 asukkaan (2011) kaupunki pohjois-Namibiassa Oshanan alueella, aivan Oshikoton alueen rajalla. Se on alun alkaen ollut Suomen Lähetysseuran lähetysasema vuosina 1890–1913, minkä jälkeen siitä tuli hallituksen asema.


title: Ondangwa

text: Nimen Ondangwa sanotaan tarkoittavan ’Ondongan loppua’. Ondonga on yksi entisen Ambomaan kuningaskunnista, ja Ondangwa sijaitsee aivan sen länsireunalla.


title: Ondangwa

text: Ondangwa sijaitsee pohjoiseen, Angolan rajalle Oshikangoon menevän B1-valtatien varrella, noin 80 kilometriä rajalta etelään.


title: Ondangwa

text: Ondongan kuninkaan King Eliphas Kauluman sanotaan asuvan Ondangwassa. Hänen alamaisensa puhuvat äidinkielenään oshindongaa.


title: Ondangwa

text: Ondangwa on myös Ondangwan vaalipiirin keskus.


title: Ondangwa

text: Ondangwan lähetysaseman perusti vuonna August Pettinen vuonna 1890 n. 15 km Olukondasta luoteeseen. Tuohon aikaan puhuttiin kahden tunnin matkasta, ja mittayksikkönä lienee ollut matka, jonka härkäkärryt kulkivat tunnissa.


title: Ondangwa

text: Ondangwan lähetysaseman perustamisen aikaan suomalaiset lähetyssaarnaajat olivat kokeneet takaiskuja lännessä Uukwambin, Ongadjeran ja pohjoisessa Oukwanyaman kuningaskunnissa, ja lähetystyö oli olosuhteiden pakosta keskitettävä Ondongaan.


title: Ondangwa

text: Ondongassakin oli keskityttävä lähetysasemien verkoston laajentamiseen Länsi-Ondongassa, sillä itäisessä Ondogassa perintöruhtinas Nehale oli tehnyt ulkopuolisten olon mahdottomaksi omavaltaisella käytöksellään.


title: Ondangwa

text: Elokuussa 1889 tuli jopa tieto siitä, että Nehale suunnitteli lähetyssaarnaajien surmaamista ja heidän asemiensa ryöstämistä siitä syystä, että hän ajatteli näillä olevan paljonkin ampumatarvikkeita.


title: Ondangwa

text: Pettisen mukana tuli Olukondasta pari kristittyä perhettä, ja kun palveluskuntaankin kuului muutamia kristittyjä, oli seurakunta olemassa heti asemaa perustettaessa.


title: Ondangwa

text: Vuonna 1898 Suomesta lähetettiin Ondangwan asemalle Hilja Lindberg, joka yhdessä Rautasten tyttären Annan kanssa olivat ensimmäiset naimattomat naispuoliset lähetyssaarnaajat Ambomaalla. Molemmat olivat saaneet harjoitella Helsingin diakonissalaitoksella, sillä heille kaavailtiin sairaanhoitotyötä. Lindbergin oli myös määrä opettaa kentällä puuvillan kehräämistä ja kutomista.


title: Ondangwa

text: Viljely ja kankaankutominen osoittautui kuitenkin liian työlääksi, kun kasvit vaativat runsaasti kastelua, tulokset eivät vastanneet vaadittua työmäärää ja ambolaiset olivat ennemminkin tottuneita saamaan kangasta suoraan suomalaisilta. Tämä kokeilu jouduttiin näin ollen hylkäämään.


title: Ondangwa

text: Vuonna 1900 lähetysjohtaja Jooseppi Mustakallio kävi tarkastusmatkalla Ambomaalla ja tarkasti myös Ondangwan aseman. Hän oli yleisesti ottaen tyytyväinen näkemäänsä.


title: Ondangwa

text: Vuonna 1904 Ambomaalle tulleen August Hännisen myötä Ondangwasta tuli tärkein paikka, jossa ambolaiset saattoivat saada sairaanhoitoa. Hännisellä ei, kuten ei kellään muullakaan, ollut varsinaista koulutusta sairaanhoitoon, mutta hän oli toiminut asevelvollisena ns. välskärinä eli jonkinlaisena lääkintämiehenä, ja hän oli myöskin innostunut tästä työmuodosta. Pian hänestä tulikin kuuluisa parantaja. August Pettinen raportoi, että vuonna 1905, jolloin oli paljon erilaisia tauteja liikkeellä, Ondangwan lähetysasemalla oli n. 7 000 hoitokertaa. Seuraavanakin vuonna oli hoitokertoja lähes 3 700. Hänninen näyttää sitten siirtyneen Oniipaan, jossa häneltä kului päivittäin 4–5 sairaitten hoitamiseen.


title: Ondangwa

text: Vuoden 1906 helmikuussa sattui Ondangwan välittömässä läheisyydessä aseellinen selkkaus, joka liittyi vallananastusyritykseen. Kuningas Kambonden sisarenpojat Albin ja Martin olivat kastettuja ja Kambonden jälkeen seuraavina vallanperimysjärjestyksessä. Tätinsä Amutalenin yllyttäminä nämä ryhtyivät vehkeilemään kuninkaan surmaamiseksi. Jo tätä ennen he olivat omaksuneet hallitsijanelkeitä ja ryhtyneet ratkomaan alamaisten asioita. Kun Albin sanoutui irti tästä toiminnasta, Martin ampui hänet salakavalasti. Tämän seurauksena näiden miesten tukijoukot joutuivat keskenään taisteluun, jossa n. 40 ondongalaista kuoli ja jonka jälkeen kahden muun elossaolleen perintöruhtinaan oli pakko lähetä maanpakoon.


title: Ondangwa

text: Näissä yhteenotoissa nähtävästi nähtäväsi ondangwalaisten omaisuutta tuhoutui hyvinkin laajalti, sillä vuonna 1908 eivät Ondangwan seurakuntalaiset kyenneet millään lailla tukemaan omaa seurakuntaansa taloudellisesti.


title: Ondangwa

text: Vuoden 1914 alusta olivat suomalaiset jättäneet Ondangwan tyhjäksi. Kun ensimmäinen maailmansodan aikana englantilaiset ottivat Lounais-Afrikan haltuunsa ja tulivat myös Ambomaalle, he valitsivat vuonna 1915 asuinpaikakseen Ondangwan ja nostivat siellä Englannin lipun ensi kertaa salkoon joulupäivänä tuona vuonna. Englantilaisten johtajana oli majuri C. N. Manning, josta käytettiin nimitystä "Resident Commissioner".


title: Ondangwa

text: Lokakuussa 1915 Ambomaalle saapui luutnantti C. H. L. Hahn, Carl Hugo Hahnin pojanpoika, jonka isä oli Etelä-Afrikassa Paarlin saksalaisen seurakunnan pastori. Tämä Hahnin suvun jälkeläinen toimi 30 vuoden ajan Ambomaan korkeimpana hallintoviranomaisena ja vaikutti suuresti suomalaisten lähetyssaarnaajien ja siirtomaahallinnon suhteisiin ja niiden kehittymiseen.


title: Ondangwa

text: Ondangwan aseman virallinen status oli pitkään selvittämättä, mutta viimein vuonna 1921 hallitus osti sen Suomen Lähetysseuralta.


title: Ondangwa

text: Toisen maailmansodan lopulla vuonna 1945 Etelä-Afrikan hallitus lähetti Ambomaalle erityisen "Ambomaan ja Kavangon koulutyön organisaattorin" ("Organizer of Native Education"), jonka asemapaikkana oli aluksi Ondangwa. Ensimmäisenä organisaattorina toimi D. R. Rootman. Myöhemmin tämän virkamiehen toimipaikaksi tuli Grootfontein, josta hän kerran lukukaudessa teki virkamatkan Ambomaalle.


title: Venomous (albumi)

text: Venomous on suomalaisen black metal -yhtye Barathrumin järjestyksessään seitsemäs studioalbumi. Se julkaistiin vuonna 2002 levymerkillä Spinefarm Records.


title: Anno Aspera – 2003 Years After Bastard’s Birth

text: Anno Aspera – 2003 Years After Bastard's Birth on suomalaisen black metal -yhtye Barathrumin järjestyksessään kahdeksas studioalbumi. Se julkaistiin vuonna 2005 levymerkillä Spinefarm Records.


text: Albumi oli alun perin määrä julkaista 28. kesäkuuta 2004, mutta sen julkaiseminen viivästyi.


title: Screen Actors Guild Awards 2014

text: Screen Actors Guild Awards 2014 oli järjestyksessään 20. SAG-palkintogaala, jossa yhdysvaltalainen Screen Actors Guild -ammattilitto jakoi näyttelijöille palkintoja roolisuorituksista vuoden 2013 elokuvissa ja televisio-ohjelmissa. Gaala järjestettiin 18. tammikuuta 2014 Shrine Auditoriumissa, Los Angelesissa, Kaliforniassa.


title: Screen Actors Guild Awards 2014

text: Voittajat on listattu ensimmäisenä ja lihavoitu.


title: Konohana-ku

text: Konohana-ku () on yksi Osakan kaupungin 24:stä suuralueesta. Se sijaitsee kaupungin luoteisosassa Yodogawa-joen suulla Osakanlahden rannalla. Etelässä se rajautuu Ajigawa-jokeen. Siihen kuuluvat Maishiman ja Yumeshiman saaret. Konohanan suuralueen pinta-ala on 15,45 neliökilometriä ja siellä on noin 64 873 asukasta.


title: Konohana-ku

text: Suuralueen itäosa on pääosin asuinaluetta. Länsiosa meren rannalla on vuorostaan ollut aiemmin teollisuusaluetta, jossa on toiminut etenkin kemianteollisuutta. Viime vuosina teollisuutta on kuitenkin muuttanut alueelta pois ja sen painopiste on siirtynyt tutkimukseen ja tuotekehitykseen. Lisäksi rannikkoa on kehitetty virkistys- ja viihdealueena: Maishiman saarelle on rakennettu useita urheilulaitoksia ja Osakanlahden rannalle avattiin vuonna 2002 Universal Studios Japan -teemapuisto.


title: Konohana-ku

text: Suuraluetta palvelevat JR Westin Osakan ympyrälinja ja Sakurajima-linja sekä Hanshin-rautateiden Namba-linja.


title: Long Live Satan

text: Long Live Satan on suomalaisen black metal -yhtye Barathrumin livealbumi, joka julkaistiin vuonna 2009 levymerkillä Ghul Productions.


title: Long Live Satan

text: Albumi on nauhoitettu Lauttakylan lukiolla Huittisissa 13. joulukuuta 1996.


title: Seppo Lahtinen (koripalloilija)

text: Seppo Juhani Lahtinen (s. 14. maaliskuuta 1945 Tampere) on suomalainen aktiiviuransa lopettanut koripalloilija ja koripallovalmentaja.


title: Seppo Lahtinen (koripalloilija)

text: Pispalan Tarmon kasvatti Lahtinen edusti Tampereen Pyrintöä miesten SM-sarjassa vuosien 1964–1970 välisellä ajalla neljä kautta. Tarmossa hän pelasi pääsarjassa kolme kautta vuosina 1971–1974. Vuonna 1969 Lahtinen voitti Pyrinnössä Suomen cupin.


title: Seppo Lahtinen (koripalloilija)

text: Lahtinen toimi Pyrinnön naisten edustusjoukkueen valmentajana vuosina 1963–1965.


title: Yykeänperänvankka

text: Yykeänperänvankka (myös "Yykeänvankka", vanh. "Jyykeänperänouta" tai "Jyykeänperänvankka", , ) on laakso Omasvuonon () kunnassa Tromssan läänissä Norjassa. Laakso on 38 kilometriä pitkä ja ulottuu Yykeänperänlahden () kohdalta Yykeänvuonolta () kaakkoon Suomen rajalle. Laaksossa virtaa Yykeänperänjoki (). Eurooppatie 8 kulkee laksossa koko sen matkalla ja myös Eurooppatie 6 kulkee laakson poikki sen suulla, missä on myös Yykeänperän () taajama, josta laakso on saanut nimensä. Suomenkielisessä nimessä esiintyvä maastosana "vankka" tarkoittaa laaksoa tai jokilaaksoa ja nimessä Yykeänperä esiintyvä määriteosa "perä" tässä vuonon pohjukkaa.


title: Mustamaa

text: Mustamaa on suomalaisen black metal -yhtye Azaghalin esikoisalbumi. Se julkaistiin vuonna 1999 levymerkillä Melancholy Promotion.


title: Harmagedon (EP)

text: Harmagedon on suomalaisen black metal -yhtye Azaghalin EP-levy. Se julkaistiin vuonna 1999 levymerkillä Aftermath Music.


title: Harmagedon (EP)

text: Äänitteestä julkaistiin 500:n kappaleen käsin numeroitu painos.